PBB kecam tindakan geng Haiti rekrut kanak-kanak

PORT-AU-PRINCE, 5 Mei- Pertubuhan Bangsa Bangsa Bersatu (PBB) menyuarakan kebimbangan berhubung tindakan geng bersenjata merekrut kanak-kanak ke dalam kumpulan itu.Pejabat Integrasi PBB, berkata dalam tempoh dua minggu, sekurang-kurangnya 39 orang awam terbunuh dan pihaknya sangat bimbang mengenai tindakan merekrut remaja bawah umur ke dalam kumpulan itu, yang merupakan antara enam pelanggaran serius hak asasi kanak-kanak.Kumpulan bersenjata itu sering menjelajah ke kawasan kejiranan termiskin di ibu kota selama beberapa dekad, namun, sejak beberapa tahun kebelakangan ini, cengkaman mereka ke atas bandar itu mula meningkat.Minggu lalu, sebuah video menunjukkan seorang remaja bawah umur bertopeng dan memegang senjata automatik kaliber tinggi mula tular di laman sosial Haiti.Klip video itu menunjukkan seorang kanak-kanak lelaki memberitahu bahawa dua sedang berperang dengan ketua geng pesaing dan dipercayai di ambil di kawasan kejiranan miskin di Port-au-Prince barat, Martissant.Kawalan kumpulan jenayah itu kini mula tersebar di utara dan timur pinggir bandar dan PBB mengecam tindakan penjenayah merekrut kanak-kanak ke dalam kumpulan itu.PBB di Haiti menerusi ciapan Twitternya, mengutuk tindakan keganasan dilakukan oleh kumpulan geng sejak 24 April lalu, yang menjejaskan komuniti di utara dan timur laut Port-au-Prince sehingga mengorbankan nyawa puluhan rakyat, selain mencederakan serta menyebabkan ribuan orang kehilangan tempat tinggal.Setakat ini, organisasi hak asasi manusia masih belum mengumpulkan maklumat terperinci berhubung keadaan di kawasan yang terjejas teruk, memandangkan keganasan yang berlaku menghalang mereka daripada memasuki lokasi itu.

(Kanak-kanak berlindung daripada pertempuran antara kumpulan bersenjata di kejiranan Tabarre di Port-au-Prince Haiti pada Khamis, 28 April 2022/ AP)

Dalam satu kenyataan, pihak berkuasa perlindungan orang awam Haiti menganggarkan antara 24 April dan 2 Mei lalu, sekurang-kurangnya 39 terbunuh dan 68 lain cedera.Seramai 9,000 orang juga dipercayai hilang tempat tinggal dari tiga komuniti di pinggir bandar Port-au-Prince."Sebanyak 48 sekolah, lima pusat perubatan dan lapan pasar ditutup disebabkan situasi itu," katanya.Pihak polis dan pegawai kerajaan lain masih belum mengeluarkan kenyataan berhubung insiden keganasan terbaru itu yang turut menghalang semua laluan selamat darat keluar dari ibu negara. - AFP


Rusia cuba hapuskan unit terakhir tentera Ukraine di Azovstal: Kiev

(Kemudahan yang rosak akibat bedilan di kilang keluli Azovstal, Mariupol/REUTERS)

KIEV, 5 Mei - Ukraine menuduh tentera Rusia cuba menghapuskan saki baki askarnya yang berkubu di kilang keluli Azovstal Mariupol, dengan Batalion Azov mendakwa tentera Moscow telah memecah masuk ke kilang gergasi itu."Penjajah Rusia memberi tumpuan untuk menyekat dan cuba memusnahkan unit Ukraine di kawasan Azovstal," kata tentera Kiev dalam satu kenyataan."Dengan sokongan pesawat, Rusia meneruskan serangan untuk mengawal loji itu."Kenyataan itu dibuat ketika gencatan senjata yang diumumkan Rusia akan bermula di loji yang dikepung, lokasi beratus-ratus askar Ukraine dan beberapa orang awam telah terperangkap selama berminggu-minggu.Seorang komander Batalion Azov, yang mengetuai pertahanan Mariupol berkata, askar Rusia telah memasuki loji itu dan terdapat pertempuran berdarah yang berterusan."Selama dua hari, musuh telah menceroboh masuk ke dalam kurungan keluli," kata komander Azov, Denys Prokopenko dalam video di Telegram."Keadaan ini amat sukar tetapi kami terus melaksanakan perintah untuk mempertahankan kubu."Beliau berkata unit Ukraine masih bertahan walaupun berhadapan musuh yang lebih ramai.

Semalam, Presiden Ukraine, Volodymyr Zelensky meminta Setiausaha Agung Pertubuhan Bangsa Bersatu (PBB), Antonio Guterres membantu menyelamatkan unitnya di Azovstal, dan memindahkan semua yang cedera.

Pemimpin Ukraine itu berkata dalam ucapan video berasingan kemudiannya bahawa masih ada orang awam "wanita dan kanak-kanak" terperangkap di Azovstal dan Kiev sedang berunding untuk menyelamatkan mereka."Ia mengambil masa untuk mengangkat orang keluar dari tempat perlindungan bawah tanah itu," katanya."Dalam keadaan semasa, kami tidak boleh menggunakan peralatan khas untuk membersihkan serpihan. Semuanya dilakukan secara manual."Datuk Bandar Mariupol Vadym Boichenko hari ini menggesa agar pemindahan yang diketuai PBB dan Palang Merah diteruskan dari bandar pelabuhan selatan itu."Kini kami berjuang untuk keselamatan setiap orang, setiap penduduk Mariupol," katanya di Telegram.Seramai 344 warga Ukraine telah dipindahkan dari Mariupol dan sekitarnya lewat Rabu. -AFP


Bank pusat India naikkan kadar faedah bagi kawal inflasi

NEW DELHI, 5 Mei - Bank pusat India menaikkan kadar faedah utamanya pada Rabu, tindakan pertamanya dalam tempoh beberapa tahun yang menjadi antara usaha bagi mengawal inflasi di negara tersebut.Pihak Reserve Bank of India (RBI) bertindak menaikkan kadar pinjaman sebanyak 40 mata asas kepada 4.40 peratus selepas melakukan penilaian terhadap keadaan ekonomi semasa.Dalam kenyataannya, Gabenor RBI Shaktikanta Das berkata impak susulan perang Rusia-Ukraine telah memberi tekanan ke atas inflasi dengan kesannya turut ketara di peringkat global.“Memandangkan perang tersebut disusuli dengan langkah sekatan serta tindak balas yang kian ketara, elemen lain seperti kekurangan dan ketidaktentuan dalam pasaran komoditi dan kewangan, masalah bekalan dan paling membimbangkan adalah tekanan inflasi yang terus meruncing,” katanya.

(Peniaga menunggu pelanggan di gerai buah di Mumbai/ AFP)

Das berkata tekanan bebanan hutang juga semakin ketara di negara-negara sedang membangun di tengah-tengah persekitaran aliran keluar dana asing serta penyusutan nilai mata wang.“Pengumuman data Keluaran Dalam Negara Kasar (KDNK) terbaharu juga menunjukkan bahawa pemulihan ekonomi global semakin tidak menentu,” katanya.RBI juga memutuskan untuk melaksanakan aliran keluar mudah tunai daripada sistem perbankan dengan menaikkan nisbah rizab tunai (CRR) atau jumlah minimum deposit yang disimpan dalam bank pusat itu sebanyak 50 mata asas kepada 4.5 peratus.Peningkatan aliran keluar mudah tunai menerusi CRR adalah dianggarkan 870 bilion rupee (US$11.4 bllion), kata RBI.Gabenor bank pusat India itu turut membangkitkan impak daripada faktor-faktor luaran seperti ketegangan geopolitik serta lonjakan harga bahan api terhadap peningkatan harga makanan di India.“Inflasi membabitkan barangan sensitif yang relevan kepada India seperti minyak makan, juga berdepan kekurangan akibat konflik di Eropah serta larangan eksport oleh pengeluar-pengeluar utama.“Peningkatan harga baja serta kos input lainnya juga memberi kesan langsung terhadap harga makanan di India,” katanya.Menurut Das, peningkatan inflasi yang ketara kepada 7.0 peratus pada Mac tahun ini juga didorong oleh kenaikan harga makanan tertentu.- BERNAMA


Lebih 300 diselamatkan dari Mariupol, Zelensky mohon lebih banyak bantuan PBB

KIEV, 5 Mei- Lebih 300 warga Ukraine telah dipindahkan dari bandar Mariupol yang dilanda bencana pada hari Rabu ketika Presiden, Volodymyr Zelensky meminta PBB membantu menyelamatkan mangsa yang cedera terperangkap di bawah loji besi Azovstal di bandar Mariupol.Dalam ucapannya Zelensky berkata seramai 344 orang telah dipindahkan dari Mariupol serta kawasan berhampiran dan menuju ke barat laut ke bandar Zaporizhzhia, yang dikawal oleh Kiev.Tetapi pada awal hari itu, beliau juga merayu kepada Setiausaha Agung PBB, Antonio Guterres untuk membantu menyelamatkan mangsa yang cedera yang masih berlindung di loji itu."Nyawa orang yang tinggal di sana dalam bahaya," kata Zelensky kepada Guterres melalui telefon.Dalam satu kenyataan, Palang Merah berkata lega bahawa lebih banyak nyawa telah terselamat dan menggesa usaha diperbaharui untuk meneruskan pemindahan dari wilayah itu berdasarkan penderitaan besar orang awam.Sementara itu, pertempuran sengit dengan tentera Rusia terus berlaku di loji Azovstal, di mana askar Ukraine telah bersembunyi selama berminggu-minggu.Moscow bagaimanapun menafikan sebarang serangan ke atas loji itu berlaku dan memberitahu pasukannya akan menghentikan tembakan bagi membuka koridor kemanusiaan untuk orang awam selama tiga hari mulai hari ini.Kementerian Pertahanannya, berkata tentera bersenjata Russia dari jam 8 pagi hingga 6 petang pada 5, 6 dan 7 Mei, akan membuka pintu kemanusiaan dari loji logam di wilayah Azovstal, bagi memindahkan orang awam.Dalam kenyataannya, orang awam yang berlindung di loji itu dibenarkan pergi ke Russia atau wilayah di bawah penguasaan Kyiv.Zelensky dalam perbualannya dengan Guterres, berkata pemindahan minggu ini menunjukkan dunia bahawa organisasi antarabangsa mampu menjadi efektif.Beliau menzahirkan harapan supaya operasi pemindahan yang berjaya dapat diteruskan. - AFP

(Foto dirakamkan pada 29 April 2022 menunjukkan asap di loji besi Azovstal di bandar Mariupol / AFP)


Risiko kebuluruan rakyat Somalia meningkat kepada 20 juta orang

(Kemarau terburuk yang melanda Afrika selama 40 tahun menyebabkan 20 juta orang ke arah kebuluran, menurut PBB/FOTO AFP)

GODE, 5 Mei - Kemarau teruk dari selatan Ethiopia hingga ke utara Kenya dan Somalia meningkatkan risiko kebuluran kepada kira-kira 20 juta penduduk.Menurut Pertubuhan Bangsa Bersatu (PBB) kawasan terlibat sedang berdepan kemarau terburuk dalam tempoh 40 tahun.Kawasan terlibat hanya menerima taburan hujan sedikit selama empat musim hujan berturut-turut sejak akhir 2020.Keadaan diburukkan lagi dengan serangan belalang yang memusnahkan tanaman antara 2019 hingga 2021.Di kawasan terjejas, penduduk bergelut untuk meneruskan kelangsungan hidup, terutama dengan mengembala dan mengusahakan pertanian.Situasi menyebabkan penduduk kelaparan akibat kemarau boleh melonjak daripada anggaran semasa 14 juta kepada 20 juta orang, tahun ini.Minggu lalu, agensi tindak balas kemanusiaan P-B-B memaklumkan 40 peratus atau enam juta rakyat Somalia sedang menderitai krisis ketidakselamatan makanan pada tahap ekstrem.6.5 juta penduduk di Ethiopia dan 3.5 juta lagi di Kenya pula sedang menghadapi kemelut ketidakselamatan makanan yang sangat buruk.Kira-kira sejuta penduduk di seluruh rantau itu terpaksa meninggalkan kediaman akibat masalah kekurangan air dan padang ragut.Sekurang-kurang tiga juta haiwan ternakan mati.

(Bangkai lembu mati di atas tanah di kampung Hargududo, 80 kilometer dari bandar Gode, Ethiopia pada 7 April lalu selepas hampir tiada setitik air hujan dalam tempoh 18 bulan/FOTO AFP)


Nahas pesawat BOEING, waris mangsa mohon semakan kehakiman

(Sebuah pesawat Boeing 737 milik Ethiopian Airlines dalam perjalanan dari Addis Ababa ke Nairobi, Kenya membawa 149 penumpang dan lapan anak kapal dilapor terhempas pada 12 Mac 2019/FOTO REUTERS)

TEXAS, 5 Mei - Waris penumpang pesawat Boeing 737 MAX yang terlibat nahas pada 2018 dan 2019 memohon semakan kehakiman berhubung penyelesaian 2.5 bilion dolar Amerika antara syarikat dan Washingotn.Menurut mereka, penyelesaian terbabit seolah-olah tidak menghormati nyawa mangsa yang terkorban.Menurut waris, Chris Moore, penyelesaian dimuktamad tanpa merujuk kepada mereka."Kami mengesyaki Jabatan Keadilan tidak melakukan siasatan yang menyeluruh dan tidak lengkap terutama hal mengenai aspek penipuan oleh Boeing," kata waris mangsa.Menurut salah seorang pewaris mangsa, Paul Njoroge berkata penyelesaian tersebut perlu diteliti dengan penuh tanggungjawab."Amat menyedihkan apabila pengurusan syarikat boleh menyelesaikan kes pembunuhan ini dengan hanya mengeluarkan wang. Saya mahu kecuaian ini dihentikan," kata Njoroge.

(Pewaris mangsa hadir untuk perbicaraan mengenai nahas Boeing 37 MAX di Mahkamah Persekutuan di Forth Worth, Texas/FOTO AFP)

Beberapa prosiding berkaitan nahas pesawat membabitkan Lion Air di Indonesia dan Ethiopian Airlines digugurkan Jabatan Keadilan selepas Boeing mengaku terlibat kes penipuan.Kedua-dua nahas telah mengakibatkan 346 nyawa terkorban dan operasi pesawat Boeing MAX digantung perkhidmatan seluruh dunia selama 20 bulan sejak kemalangan maut kedua yang berlaku pada Mac 2019. - AFP


Arab saudi tetapkan 30 syawal penutupan pengeluaran visa

MEKAH, 5 Mei - Musim umrah bagi jemaah dari luar Arab Saudi dilanjutkan.Menurut Kementerian Haji dan Umrah Arab Saudi, pengeluaran visa bagi jemaah antarabangsa akan ditutup 30 Syawal. Bagaimanapun, jemaah dari negara luar boleh memohon pengeluaran visa umrah melalui platform elektronik yang diluluskan untuk perkhidmatan umrah bagi individu.Pada masa sama penjaga dua kota suci itu mengesahkan akan mengumumkan tarikh pendaftaran bagi ibadah haji.

(Jemaah Islam berkumpul di Masjidil Haram untuk menunaikan solat sunat Aidilfitri pada 2 Mei lalu/FOTO AFP)

Turut bakal diumum prosedur dan serahan dokumen mengenainya menerusi saluran rasmi.


25 kematian direkodkan di India akibat cuaca panas

INDIA, 5 Mei - 25 kematian direkodkan di barat India, akibat Cuaca panas sejak penghujung Mac lalu.Angka itu tertinggi direkodkan dalam tempoh lima tahun lalu.Saintis meramalkan lebih 1 bilion orang di India dan negara jiran Pakistan terdedah kepada fenomena strok haba ini.kejadian itu pada permulaan awal musim panas ekstrem dengan perubahan iklim.

(Penduduk menggunakan hos untuk menyimpan bekalan air minum dari trak tangki semasa musim panas di New Delhi/FOTO AFP)

Pegawai kesihatan Maharashtra, Pradeep Awate berkata, kebanyakan kematian itu berlaku di kawasan luar bandar.Pihak berkuasa di negeri sebelah timur Odisha pula berkata, seorang lelaki meninggal dunia akibat strok haba pada 25 April lalu dan ratusan yang lain diberi rawatan perubatan.India ialah pengeluar gandum kedua terbesar di dunia, namun cuaca panas dijangka membantutkan pengeluaran tanaman tahun ini selepas lima tahun penuaian direkodkan.Apabila permintaan tenaga meningkat, syarikat penjana melihat kekurangan besar-besaran arang batu dan kerajaan merayu kepada mereka untuk meningkatkan import.


Tempoh kuarantin COVID-19 hanya lima hari di Jerman

BERLIN, 5 Mei - Tempoh kuarantin untuk individu dijangkiti COVID-19 di Jerman disingkatkan kepada lima hari, kata Menteri Kesihatan Kalr Lauterbach pada Selasa.Isolasi kendiri juga hanya wajib dilakukan bagi mereka yang positif jangkitan.Menurut Menteri Kesihatan, Karl Lauterbach tempoh itu disingkatkan dua hari berbanding tujuh hari sebelum ini.Beliau berkata kuarantin wajib hanya terpakai kepada mereka yang dijangkiti, dan tidak termasuk kontak rapat

(Menteri Kesihatan, Karl Lauterbach, memegang pelitup muka ketika menghadiri mesyuarat Kabinet khas di rumah rehat kerajaan Schloss Meseberg di Meseberg, Gransee, Jerman/FOTO AFP)

Kes COVID-19 di Jerman pada Selasa terus menunjukkan trend penurunan iaitu 632.2 jangkitan bagi setiap 100, 000 penduduk.Manakala jumlah jangkitan baharu dalam tempoh 24 jam turun kepada 113, 522 kes.


Suhu panas di Riyadh cecah 37 darjah celcius

RIYADH, 5 Mei - Arab Saudi meramalkan ribut petir dan ribut pasir berlaku di beberapa kawasan di seluruh negara ketika orang ramai masih bercuti sempena sambutan Hari Raya Aidilfitri.Menurut Pusat Meteorologi Kebangsaan , ribut pasir dijangka berlaku di Tabuk, Jouf, Riyadh dan wilayah timur.

Manakala, ribut petir pula akan melanda beberapa kawasan di Jazan, Asir,Baha dan Mekah.Cuaca lembap juga direkodkan di beberapa kawasan.Sementara itu, suhu di Riyadh direkodkan panas dengan 37 darjah celsius, namun lebih rendah berbanding 40 celsius pada waktu yang sama pada tahun lalu.


21 orang awam terbunuh di Timur Ukraine

(Sekurang-kurangnya 20 mayat lelaki berpakaian awam ditemui terbaring di satu jalan Sabtu selepas tentera Ukraine menawan semula bandar Bucha dekat Kyiv daripada tentera Rusia/FOTO AFP)

UKRAINE, 5 Mei - 21 orang awam terbunuh dan 27 lagi cedera dalam serangan terbaru Rusia di wilayah Donetsk, Timur Ukraine.Angka itu merupakan jumlah kematian harian tertinggi yang dilaporkan dalam tempoh sebulan.Gabenor wilayah Pavlo Kyrylenko memaklumkan sekurang-kurangnya 10 orang terkorban selepas tentera Russia menembak kilang Avdiivka yang merupakan kilang terbesar di Eropah.Lima orang maut di bandar Lyman, empat di bandar Vuhledar serta masing-masing seorang di perkampungan Velyka Novosilka dan Shandrygolove.Jumlah kematian itu merupakan paling tinggi dilaporkan di wilayah tersebut sejak serangan Russia di stesen kereta api di bandar Kramatorsk sebulan lalu yang mengakibatkan lebih 50 orang terkorban.Moscow menukar strategi dengan menumpukan di kawasan timur dan selatan Ukraine selepas gagal menawan Kiev.

(Mayat seorang lelaki berusia 62 tahun yang ditembak mati oleh tentera Rusia pada 2 April lalu/FOTO AFP)


Mahkamah junta Myanmar tolak rayuan kes rasuah Suu Kyi

(Suu Kyi ketika dibicarakan di Mahkamah Junta Mynmar/AFP)

YANGON, 4 Mei - Mahkamah junta Myanmar menolak rayuan oleh pemimpin yang digulingkan, Aung San Suu Kyi terhadap hukuman lima tahun penjara atas kesalahan rasuah yang dijatuhkan minggu lalu, menurut sumber yang mengetahui kes itu.Sejak rampasan kuasa menggulingkan kerajaan awam pimpinannya pada Februari tahun lalu, Suu Kyi diletak bawah tahanan tentera dan menghadapi pelbagai pertuduhan yang boleh menyebabkan beliau meringkuk di penjara selama lebih 150 tahun.Minggu lalu penerima anugerah Nobel itu disabitkan kesalahan menerima rasuah wang tunai AS$600,000 dan jongkong emas, satu pertuduhan yang menurutnya "tidak masuk akal", kata peguamnya.Rayuan yang difailkan oleh pasukan undang-undang Suu Kyi pada hari Rabu "diketepikan secara ringkas tanpa mendengar sebarang hujah daripada mana-mana pihak", kata sumber itu.

(Bekas pemimpin Myanmar Aung San Suu Kyi/AP)

Suu Kyi, 76 tahun, telah pun dijatuhi hukuman penjara enam tahun kerana menghasut, melanggar peraturan COVID-19 dan melanggar undang-undang telekomunikasi.

Beliau akan kekal bawah tahanan rumah di lokasi yang tidak diketahui di sini yang dibina tentera Naypyidaw sementara menghadapi perbicaraan kes-kes lain.Jurucakap junta tidak dapat dihubungi untuk mendapatkan ulasan mengenai keputusan rayuan itu. -AF


Defisit perdagangan AS cecah rekod tertinggi

(Eksport AS meningkat ke paras tertinggi pada Mac, tetapi diatasi oleh lonjakan import/AFP)

WASHINGTON, 4 Mei - Lonjakan import barangan dan perkhidmatan pada Mac mendorong jurang perdagangan Amerika Syarikat AS) ke paras tertinggi pernah direkodkan, dengan peningkatan besar dalam pembelian kereta, komputer, perabot dan pakaian, lapor kerajaan pada hari Rabu.Defisit perdagangan melonjak lebih 22 peratus kepada AS$109.8 bilion.Peningkatan dua angka import ke paras tertinggi dalam sejarah iaitu sebanyak AS$351.5 bilion mengatasi keuntungan eksport yang lebih sederhana, kata Jabatan Perdagangan.Dalam masa sama, eksport AS juga mencecah rekod AS$241.7 bilion, data menunjukkan.

Walaupun ekonomi terbesar dunia itu menunjukkan pemulihan yang kukuh daripada pandemik sejak beberapa bulan kebelakangan ini, eksport mencatat keuntungan agak sederhana berikutan gangguan rantaian bekalan global.Data menunjukkan perubahan pada Mac dengan peningkatan AS$3.2 bilion dalam import kereta, alat ganti dan enjin termasuk lonjakan AS$2.5 bilion bagi import kereta penumpang, kenaikan AS$1.5 bilion bagi komputer dan AS$1.3 bilion untuk aksesori komputer.

(Lonjakan dalam import barangan dan perkhidmatan pada Mac mendorong jurang perdagangan AS ke paras tertinggi pernah direkodkan/AFP)

Pembelian perabot dan barangan rumah pula melonjak AS$1.3 bilion, manakala mainan, permainan dan barangan sukan meningkat dengan jumlah yang sama, kata laporan itu.Pengguna Amerika dengan kedudukan kewangan yang kukuh dijangka menyokong permintaan berterusan untuk import, manakala pemulihan yang lebih perlahan dalam kalangan rakan dagangan AS boleh menyekat pertumbuhan eksport, kata pakar ekonomi."Persekitaran ekonomi semasa dalam dan luar negara boleh mengekalkan defisit hampir pada paras rekod dan memberi tekanan besar kepada pertumbuhan KDNK AS," kata Mahir Rasheed dari Oxford Economics.Rizab Persekutuan menaikkan kadar faedah ketika ia bergelut dengan inflasi yang semakin pantas, yang boleh mengurangkan permintaan.Dalam tiga bulan pertama tahun ini, defisit barangan dan perkhidmatan meningkat AS$84.8 bilion, atau 41.5%, daripada tempoh yang sama pada 2021, kata laporan itu.-AFP


Mod Kelulusan Pantas Kastam mula dilaksana bagiperkhidmatan tren kargo antarabangsa China-Laos

BEIJING, 4 Mei -Kereta api kargo antarabangsa China-Laos yang membawa 500 tan kanji ubi kayu dalam 25 kontena berlepas dari Pelabuhan Mohan di provinsi Yunnan menuju provinsi Sichuan pada Selasa.

Perkhidmatan kereta api bawah penyeliaan Kastam Kunming itu menjadi kereta api kargo antarabangsa China-Laos pertama menggunakan ‘mod kelulusan pantas’ kastam.

Sejak dilancarkan pada 3 Disember 2021, Kastam Kunming telah menyelia dan meluluskan 882 kereta api kargo dengan jumlah muatan sebanyak 461,500 tan, bernilai RMB5.04 bilion (RM3.31 bilion).

‘Mod kelulusan pantas’ kereta api ialah mod penyeliaan baharu yang dilancarkan Pentadbiran Am Kastam China untuk meningkatkan kecekapan serta kemudahan transit barangan import dan eksport melalui kereta api dalam negara.

Bagi barangan yang tidak perlu dikuarantin di pelabuhan dan tidak terhad kepada perniagaan transit, pengusaha kereta api yang berkelayakan boleh memohon menggunakan mod itu.

Pegawai Kastam Kunming, Gao Jing berkata dengan adanya mod itu, pihak kastam, syarikat pengendali dan jabatan kereta api boleh meningkatkan kecekapan pelepasan kastam, dan mengurangkan kos operasi di samping menjalankan penyeliaan terhadap kereta api China-Laos dengan perkongsian data logistik dan sistem gelembung perjalanan.


Beijing tutup pengangkutan awam, kekang penularan COVID-19

BEIJING, 4 Mei - Puluhan stesen kereta api dan laluan bas di Beijing ditutup bagi menghentikan penularan wabak COVID-19.Langkah itu bagi mengelak ibu negara China itu, berdepan nasib sama seperti Shanghai yang menyaksikan berjuta-juta penduduk dikenakan perintah berkurung sejak sebulan lalu.Menurut laporan Reuters, tindakan tesebut membuktikan kerajaan China tidak berkompromi terhadap virus COVID-19.Semalam, bandar Zhengzhou dengan kapasiti 12.6 juta penduduk yang menempatkan kilang pengeluar iPhone Apple, Foxconn, mengarahkan kakitangannya bekerja dari rumah.Setakat ini, berpuluh-puluh bandar besar di China telah melaksanakan perintah berkurung separa atau sepenuhnya.

(Seorang lelaki mengenakan pelitup muka berjalan melepasti stesen kereta api bawah tanah yang ditutup berikutan penularan wabak COVID-19/REUTERS)

Beijing pula mengambil langkah menutup lebih 40 stesen kereta api bawah tanah dan 158 laluan bas, menurut penyedia perkhidmatan.Kebanyakan stesen dan laluan terbabit adalah di daerah Chaoyang yang merupakan pusat wabak berkenaan di Beijing.Dengan berpuluh kes baharu setiap hari, Beijing cuba mengelak penutupan penuh seperti yang dilakukan Shanghai pada peringkat awal.Sebaliknya berharap ujian besar-besaran akan mengesan dan menyekat penularan virus itu.-REUTERS


Usaha pindah orang awam dari Mariupol diselaraskan PBB dan Palang Merah Antarabangsa

KIEV, 4 Mei- Setiausaha Agung Pertubuhan Bangsa-Bangsa Bersatu (PBB), Antonio Guterres menyambut baik usaha yang dilakukan untuk memindahkan orang awam dari kilang keluli Azovstal di Mariupol, Ukraine.Operasi diselaraskan oleh PBB dan Jawatankuasa Palang Merah Antarabangsa.Beliau juga berharap penyelarasan berterusan dengan Kiev dan Moscow akan membawa kepada lebih banyak usaha kemanusiaan dapat dijalankan bagi menyelamatkan orang awam dan bantuan dapat dihulurkan kepada mereka yang memerlukan. Menurut tentera Rusia dan Ukraine lebih 100 orang awam telah dipindahkan dari bandar Mariupol, Ukraine.

Dalam perkembangan lain, Guterres berkata jaminan keselamatan perlu dilakukan di bahagian Timur Laut Nigeria bagi memastikan rakyat dapat pulang ke kampung halaman dengan selamat dan bermaruah.Perkara berkenaan disuarakan susulan negara itu berdepan ancaman kumpulan militan Daesh.Guterres berkata demikian setelah mengadakan lawatan ke kem penduduk di Maiduguri.Sementara itu di Nigeria pula, beliau merayu bantuan kemanusiaan dan ketenteraan apabila negara itu turut berdepan serangan Daesh.Di Nigeria beliau bertemu pelarian yang datang dari Mali dan Burkina Faso.Nigeria, Burkina Faso dan Mali berdepan militan Daesh yang tercetus di Utara Mali pada 2012 dan merebak ke negara jiran 3 tahun kemudian.Ribuan orang maut dan lebih 2 juta penduduk menjadi pelarian.


Korea Utara lancar peluru berpandu balistik ke arah timur

(Korea Utara melepaskan peluru berpandu balistik pada 4 Mei/AFP)

SEOUL, 4 Mei - Korea Utara telah melepaskan peluru berpandu balistik yang tidak dikenal pasti, kata tentera Korea Selatan pada hari Rabu."Korea Utara melepaskan peluru berpandu yang tidak dikenali ke arah timur. Peluru berpandu itu terbang sejauh 470 kilometer dan mencapai ketinggian 780 kilometer," kata Ketua Turus Bersama dalam satu kenyataan, tanpa memberikan butiran lanjut.Pelancaran tersebut adalah yang terbaharu dalam siri provokasi ketenteraan yang dilakukan negara bersenjata nuklear itu tahun ini, termasuk peluru berpandu antara benua berkuasa tinggi yang boleh sampai ke Amerika Syarikat.

(Ujian tembakan peluru berpandu Korea Utara pada 5 Januari 2022/REUTERS)

Walaupun dihimpit sekatan, Korea Utara telah menggandakan usaha pemodenan ketenteraannya, termasuk menguji beberapa senjata terlarang.

Pyongyang telah menjalankan 14 ujian senjata sejak Januari.Pemimpin Korea Utara, Kim Jong Un dalam pertemuan dengan pegawai tertinggi tentera minggu lalu memberi amaran beliau boleh melancarkan serangan awal menggunakan kuasa nuklearnya untuk menentang pasukan musuh.Pelancaran terbaharu berlaku hanya beberapa hari sebelum presiden baharu Korea Selatan, Yoon Suk-yeol yang telah berikrar pendirian yang lebih tegas terhadap Pyongyang mengambil alih jawatan minggu depan. -AFP


Kemboja, Indonesia, Thailand bakal jadi tuan rumah 3 mesyuarat pemimpin pada November

(Thailand akan menjadi tuan rumah Mesyuarat Pemimpin Ekonomi Kerjasama Ekonomi Asia-Pasifik (APEC) dari 18 hingga 19 November)

PHNOM PENH, 4 Mei - Kemboja, Indonesia dan Thailand bakal menjadi tuan rumah tiga mesyuarat penting di rantau Asia Tenggara tahun ini, menurut kenyataan bersama dikeluarkan kementerian luar ketiga-tiga negara itu pada Rabu.Kemboja akan menjadi tuan rumah sidang kemuncak ASEAN dan sidang kemuncak berkaitan dari 11 hingga 13 November; Indonesia menganjurkan Sidang Kemuncak Kumpulan 20 (G20) dari 15 hingga 16 Nov, manakala Thailand menjadi tuan rumah Mesyuarat Pemimpin Ekonomi Kerjasama Ekonomi Asia-Pasifik (APEC) dari 18 hingga 19 NovemberASEAN, G20 dan APEC berkongsi persamaan iaitu memberikan peluang unik kepada semua peserta untuk bersama-sama memajukan agenda global dan serantau untuk membawa keamanan, kemakmuran dan pembangunan mampan serta inklusif kepada rakyat, memetik kenyataan itu, lapor Xinhua.

Sidang kemuncak ASEAN berazam untuk mengukuhkan daya tahan ASEAN dalam menghadapi ketidaktentuan global dan mengekalkan peranan utama badan serantau itu selain untuk mempercepatkan usaha bersama pulih daripada kesan COVID-19.Sementara itu, sidang kemuncak G20 bertujuan memudahkan pemulihan yang kukuh dan inklusif untuk semua dan Indonesia komited memastikan G20 kekal relevan.Sidang kemuncak APEC pula antara lain akan menumpukan kepada mempercepat integrasi ekonomi serantau untuk mencapai kemakmuran bersama. -BERNAMA


Kawalan ketat jangkitan COVID-19: Beijing tutup berpuluh-puluh stesen kereta api bawah tanah

(Beijing menutup berpuluh-puluh stesen kereta api bawah tanah pada 4 Mei, kerana sekatan Covid perlahan-lahan menyekat pergerakan di seluruh ibu kota China lebih 21 juta orang/AFP)

BEIJING, 4 Mei - Beijing menutup berpuluh-puluh stesen kereta api bawah tanah, sebagai sebahagian langkah berperingkat memperketat sekatan pergerakan di seluruh ibu negara China yang mempunyai populasi lebih 21 juta orang.Beijing Subway mengumumkan penutupan kira-kira 45 stesen iaitu sekitar 14% daripada rangkaian pada hari ini, menurut pengumuman di halaman WeChatnya."Pintu masuk dan keluar stesen akan ditutup, tetapi pemindahan boleh dilakukan di dalam stesen," kata notis itu.

Pekerja lengkap dengan pakaian pelindung berdiri di tapak ujian asid nukleik sementara semasa ujian besar-besaran untuk COVID-19 di daerah Chaoyang. Beijing, China 4 Mei 2022. (REUTERS)

Pusat Dagangan Dunia China yang menempatkan pejabat dan kawasan beli-belah juga ditutup buat sementara waktu minggu ini hingga Ahad untuk mengekang penularan virus.

Selain Beijing, bandar Zhengzhou di tengah China juga meningkatkan kawalan untuk memerangi COVID-19 dengan penduduk di kawasan bandar utama kekal di kawasan perumahan mereka, melainkan bawah langkah penutupan yang lebih ketat.China sedang bergelut dengan serangan COVID-19 paling teruk sejak awal penularan. Kebanyakan kes dikesan di hab perniagaan Shanghai, yang sebahagian besar penduduknya diarahkan kekal duduk di rumah selama lebih sebulan.Hari ini, 51 kes jangkitan tempatan termasuk kes asimtomatik dilaporkan di Beijing manakala Shanghai melaporkan hampir 5,000 kes, trend menurun apabila bandar itu melonggarkan beberapa sekatan. -AFP


21 maut dalam serangan terbaharu di wilayah Donetsk, Ukraine

(Orang ramai berjalan di kawasan yang rosak di dalam loji yang terbakar, berikutan serangan Rusia ke atas Ukraine, di Kharkiv, 30 April 2022/REUTERS)

KIEV, 4 Mei - Seramai 21 orang awam maut manakala 27 yang lain cedera dalam serangan tentera Rusia pada Selasa di wilayah Donetsk timur Ukraine, jumlah kematian harian tertinggi dalam masa hampir sebulan.Gabenor Dentesk Oblast, Pavlo Kyrylenko memaklumkan sekurang-kurangnya 10 terbunuh dan 15 cedera susulan serangan terhadap loji kok di Avdiivka, antara loji terbesar di Eropah."Sekurang-kurangnya 10 terbunuh dan 15 cedera, akibat daripada tembakan loji kok di Avdiivka oleh Rusia," kata Kyrylenko menerusi catatan di Telegram.

Kok adalah bahan bakar dengan kandungan karbon yang tinggi. Ia merupakan produk perindustrian penting digunakan terutamanya dalam peleburan bijih besi tetapi boleh juga digunakan sebagai bahan bakar di dapur dan tempaan.

(Seorang wanita meninggalkan pangsapurinya diiringi pegawai polis untuk berpindah dari bandar Lyman timur Ukraine, yang telah menerima tembakan hebat pada 2 Mei 2022/AFP)

Kyrylenko juga berkata lima orang lagi terbunuh dalam serangan di bandar Lyman, empat di bandar Vugledar dan masing-masing seorang di perkampungan Velyka Novosilka dan Shandrygolove."Ini adalah angka kematian tertinggi sejak serangan Rusia di stesen kereta api di bandar Kramatorsk yang membunuh 59 orang kira-kira sebulan lalu," kata Kyrylenko.


Kekacauan pagi Aidilfitri di Ethiopia, 76 suspek ditahan bantu siasatan

ETHIOPIA, 4 Mei - Seramai 76 suspek ditahan berikutan pertempuran yang tercetus di ibu negara, Addis Ababa, semasa solat Aidilfitri Isnin lalu.Ia rentetan ketegangan beberapa hari yang melibatkan penganut Kristian dan Islam di negara Afrika Timur itu yang setakat ini telah mengorbankan sekurang-kurangnya 21 orang Islam di bandar Gondar.Menurut Markos Tadesse, jurucakap polis Addis Ababa, enam pegawai turut ditahan kerana cuai serta dilaporkan gagal mengawal situasi. "Beberapa individu telah menyebabkan kekacauan yang membawa kepada kerosakan harta benda dan kecederaan kepada pasukan keselamatan."76 suspek kini dalam tahanan. Kami sedang menyiasat punca pertempuran dan akan memaklumkan kepada orang ramai mengenai hasil siasatan kami," katanya.Majoriti rakyat Ethiopia terdiri daripada penganut Kristian Ortodoks dan hanya 34 peratus penduduknya beragama Islam.Perang saudara yang berterusan di wilayah Tigray utara Ethiopia juga dipercayai menyumbang kepada ketegangan antara kaum dan agama di negara itu yang kian memburuk. - AP

(Hanya 34 peratus rakyat Ethiopia beragama Islam/ AP)


E-sabong: Duterte tekad hentikan susulan impak sosial

MANILA, 4 Mei - Presiden Filipina, Rodrigo Duterte bertekad mengharamkan pertaruhan sabung ayam dalam talian, E-sabong beberapa minggu sebelum beliau meninggalkan pejabatnya.Dalam satu ucapan yang disiarkan di televisyen, Duterte berkata keputusan itu susulan impak sosial kepada masyarakat yang boleh menjurus kepada perlakuan jenayah."Setiausaha Dalam Negeri, Edurado Ano telah menasihati saya supaya mengharamkannya kerana kesan jangka panjang kepada masyarakat dan saya bersetuju denganya. E-sabong akan tamat mulai sekarang," katanya.

Sabung ayam adalah sukan popular di beberapa negara di Asia Tenggara namun COVID-19 telah memaksa arena-arena sabung yang biasa dikunjungi penonton dan kaki judi ditutup.Susulan itu, beliau memberikan francais kepada tujuh firma bagi mengendalikan pertarungan secara dalam talian, 24 jam sehari.Industri tersebut sempat mencapai tujuannya dengan sebanyak kira-kira 640 juta peso bersamaan 12 juta dolar dalam cukai berjaya membantu mengisi semula tabung kerajaan yang kehabisan akibat COVID-19.Namun perkara itu kembali dibincangkan selepas terdapat laporan ketagihan berjudi, pengabaian kerja dan keluarga, penjualan aset untuk bertaruh malah dalam beberapa kes yang lebih ekstream, seorang ibu muda dituduh menjual anak perempuannya yang berusia lapan bulan dengan harga 45,000 peso kepada pembeli untuk membayar hutang e-sabongnya. - AFP


Pertikaian wilayah Nagorno-Karabakh, Perdana Menteri Armenia dituduh khianat

YEREVAN, 4 Mei - Polis Armenia menahan lebih 200 penunjuk perasaan anti kerajaan ketika parti pembangkang meningkatkan tekanan ke atas Perdana Menteri, Nikol Pashinyan berhubung cara beliau mengendalikan pertikaian wilayah dengan Azerbaijan.Protes yang diteraju kebanyakan pemimpin pembangkang itu, menuntut Pashinyan meletakkan jawatan selepas beredar ura-ura kerajaan merancang menyerahkan kesemua wilayah Nagorno-Karabakh yang menjadi pertikaian kedua-dua negara itu sejak tahun 2020. Ketua pembangkang dan Naib Speaker Parlimen, Ishkhan Saghatelyan dilaporkan berkata ia pengkhianatan kepada rakyat dan sejarah negara itu."Nikol mesti pergi. Dia adalah simbol kekalahan dan Armenia tidak mempunyai masa depan dengan pemimpin sepertinya. Beliau lebih rela menyerahkan Karabakh yang telah kita pertahankan bermati-matian," katanya.

Demonstrasi yang meletus sejak minggu lalu adalah yang terbesar sejak pilihan raya September tahun lalu.

Pertikaian terhadap wilayah tersebut berlarutan antara kedua negara sejak berdekat lamanya. Ia mencapai kemuncak apabila kedua-dua negara terlibat dengan perang enam minggu pada 2020 yang meragut lebih 6,500 nyawa sebelum berakhir dengan perjanjian gencatan senjata yang diusahakan oleh Rusia. - AFP


Penyelidik China tawan Gunung Qomolangma pada ketinggian 8,300 meter petang ini

BEIJING, 3 Mei- Seramai 14 ahli penyelidik yang menyertai misi ekspedisi saintifik di Gunung Qomolangma atau lebih dikenali sebagai Everest, berjaya sampai ke kem North Col yang terletak pada ketinggian 7,028 meter dari paras laut pada pukul 7 malam Isnin.Cuaca di kem dilaporkan baik dan seorang penyelidik didapati kurang sihat manakala selebihnya dalam keadaan baik.Justeru itu, 13 penyelidik akan meneruskan perjalanan menuju ke kem yang terletak pada ketinggian 8,300 meter dari paras laut pada 9 pagi dan dijangka sampai ke destinasi kira-kira pukul 6 petang.Pasukan itu kemudian akan meneruskan perjalanan ke puncak gunung berkenaan pada pukul 3 pagi Rabu.Pada Khamis lepas, China melancarkan ekspedisi saintifik "Misi Kemuncak" di Gunung Qomolangma, puncak tertinggi dunia yang terletak di sempadan China-Nepal.- BERNAMA


1.1 Juta penduduk dievakuasi ke Rusia

UKRAINE, 3 Mei - 1.1 juta penduduk termasuk 200,000 kanak-kanak sudah dibawa keluar dari Ukraine ke Rusia melalui proses evakuasi sejak 24 Februari lalu.Angka itu merangkumi 11,500 penduduk yang dipindahkan semalam, tanpa pemantauan Kiev.Kementerian Pertahanan Rusia berkata, proses evakusi termasuk dari wilayah Luhansk dan Donetsk yang diiktiraf Moscow sebagai merdeka.Moscow mendakwa, ada antara penduduk dibawa keluar atas permintaan mereka sendiri.Namun, Kiev mendakwa Moscow memindahkan ribuan orang ke Rusia secara paksa sejak konfrantasi meletus Februari lalu.

Semalam, kumpulan pertama orang awam yang dipindahkan dari sebuah loji keluli gergasi di Mariupol yang dikepung, tiba di bandar Zaporizhzhia yang dikuasai Ukraine.


Bangunan runtuh di China: Mangsa kesembilan berjaya diselamatkan

(Berpuluh-puluh orang terperangkap di bawah sebuah bangunan yang runtuh pada 30 April lalu/FOTO AFP)

HUNAN, 3 Mei - Pasukan penyelamat China hari ini berjaya mengeluarkan mangsa kesembilan selepas 88 jam terperangkap dalam tragedi bangunan runtuh di bandar Changsha, Wilayah Hunan.Ini selepas kejayaan pasukan penyelamat pada Isnin mengeluarkan mangsa kelapan di sebalik sisa runtuhan bangunan kediaman lapan tingkat yang runtuh Jumaat lepas.Mangsa seorang wanita dikeluarkan kira-kira pukul 4.15 pagi waktu tempatan dan dibawa ke hospital.Menurut Timbalan Ketua Pasukan Pakar Penyelamat, Chen Da Chuan, mangsa seorang wanita dikeluarkan kira-kira pukul 4.15 pagi waktu tempatan dan dibawa ke hospital."Terdapat ramai mangsa dipercayai masih hidup di bawah runtuhan bangunan dan operasi menyelamat sedang dijalankan dengan anggota bomba bekerja sepanjang masa di tempat kejadian."Berhampiran lokasi mangsa kelapan yang ditarik keluar, kami telah mengesan seorang lagi yang terselamat. Kami kini melaksanakan usaha menyelamat," katanya.

(Pasukan penyelamat sedang mencari mangsa disebalik bangunan enam tingkat yang runtuh di Changsha, Wilayah Hunan pada 30 April lalu/FOTO AFP)

Sekurang-kurangnya 39 penduduk masih hilang manakala 23 lagi dilaporkan terperangkap di bawah runtuhan bangunan.Pasukan penyelamat menggunakan pelbagai peralatan termasuk radar, audio, video dan anjing pengesan dalam operasi itu. - AFP


China, Britain tingkatkan kerjasama tenaga hidrogen dan perlindungan ekologi

BEIJING, 3 Mei- China dan Britain baru-baru ini mengadakan Forum Kerjasama Tenaga Hidrogen secara hibrid, dalam usaha untuk meningkatkan lagi kerjasama di sektor tenaga hijau dan perlindungan ekologi.Duta China ke Britain, Zheng Zeguang ketika menyampaikan ucaptamanya berkata tahun ini merupakan ulang tahun ke-50 hubungan diplomatik peringkat duta antara China dengan Britain.“Forum kali ini juga adalah untuk melaksanakan konsensus yang dicapai pemimpin kedua-dua negara bagi meningkatkan kerjasama tenaga hijau dan perlindungan ekologi."Selain itu, forum berkenaan juga satu langkah pragmatik untuk merapatkan kerjasama antara bandar raya Wuhan dan Manchester, khususnya dalam bidang tenaga hidrogen dan pembangunan karbon rendah," kata Zheng.Pengerusi Jawatankuasa Kebangsaan Britain atas China, Frank Slevin berkata sejak lima dekad lalu telah membuktikan China dan Britain mampu mengembangkan hubungan dua hala berdasarkan kepentingan bersama."Kemajuan sains dan teknologi untuk menangani masalah perubahan iklim ialah kandungan penting dalam kerjasama kedua-dua negara," kata Slevin.Forum itu juga menyaksikan memorandum kerjasama tenaga hidrogen antara Wuhan dan Manchester telah ditandatangani.-BERNAMA


Berlian gergasi 'The Rock' dijual 20 juta dolas AS

NEW YORK, 3 Mei - Pusat lelongan Christie’s bakal melelong berlian berbentuk pir 228.31 karat pada 11 Mei ini.Berlian dikenali sebagai 'The Rock' itu dijangka mula dijual pada harga 20 juta dolar Amerika Syarikat (AS).Jurucakap Christie's, Rahul Kadakia berkata, berlian itu adalah yang terbesar pernah dijual pusat lelongan berpangkalan di Geneva. Batu permata putih itu dilombong dan digilap di Afrika Selatan sejak lebih dua dekad lalu.

(Berlian gergasi yang digelar "The Rock" dipamerkan di pusat lelong Christie's di Dubai/Getty Images)

Turut dilelong pada jualan 11 Mei ini berlian kuning 205.07 karat yang dikenali sebagai 'The Red Cross Diamond'.Berlian tersebut dianggarkan mula dijual pada harga 7 juta dolar AS.Sebahagian daripada hasil jualan akan disalurkan kepada Palang Merah Antarabangsa.


Korea Selatan tarik semula arahan wajib pakai pelitup muka

SEOUL, 3 Mei - Pihak berkuasa kesihatan Korea Selatan menarik semula arahan mewajibkan pemakaian pelitup muka ketika ini. Ia antara langkah terbaharu dalam peralihan ke fasa seterus, selepas kes baharu jangkitan COVID-19 yang dicatat mulai berkurang. Tinjauan mendapati, orang ramai bagaimanapun masih memakainya sebagai langkah berwaspada. "Saya cuba untuk tidak memakai pelitup muka apabila keluar rumah tetapi melihat 70 hingga 80 peratus orang di pusat bandar memakainya. Saya rasa masih terlalu awal untuk tidak mengenakan pelitup muka ketika berada di luar," kata Lee Byung Young, 61 kepada Reuters.

(Wanita dilihat mengenakan pelitup muka berjalan melepasi pasangan yang mengambil gambar di Seoul, Korea Selatan/REUTERS)

Sementara itu, Kim Eun Hee, 52 berkata dia akan berasa lebih selamat jika jangkitan harian menurun kepada kira-kira 5,000 kes.Menurut Agensi Kawalan dan Pencegahan Penyakit, Korea Selatan, sebanyak 20,084 individu dilaporkan positif COVID-19 Ahad lalu. Jumlah tersebut sedikit berkurang berbanding jumlah sebelum ini.-REUTERS


UEFA sekat penyertaan kelab bola sepak Rusia

(Petugas perkhidmatan kecemasan berusaha memadamkan kebakaran di Kiev, Ukraine pada 28 April 2022/AFP)

PARIS, 3 Mei - Kelab Rusia diharamkan daripada menyertai Liga Juara-Juara dan semua pertandingan di Eropah yang lain musim depan oleh Kesatuan Persatuan Bola Sepak Eropah (UEFA).

"Rusia tidak akan mempunyai kelab yang bersaing pada kejohanan kelab UEFA bagi musim 2022/23," kata badan induk bola sepak Eropah itu dalam satu kenyataan pada Isnin.

Kelab dan pasukan kebangsaan Rusia digantung hingga notis selanjutnya oleh UEFA pada Februari berikutan pencerobohan negara itu ke atas Ukraine.Pengecualian pasukan Rusia daripada Kejohanan Eropah Wanita yang akan berlangsung di England pada bulan Julai juga disahkan semalam dengan Portugal akan mengambil alih tempat mereka.Portugal yang tewas kepada Rusia dalam playoff kelayakan, akan mengambil tempat dalam Kumpulan C bersama naib juara Piala Dunia 2019 Belanda, Sweden dan Switzerland.Dalam pada itu, UEFA turut memutuskan bidaan Rusia untuk menjadi tuan rumah Kejohanan Eropah pada 2028 dan 2032 sebagai 'tidak layak'.-AFP


Filipina cadang derma lima juta dos vaksin Sputnik V kepada Mynmar

MANILA, 3 Mei - Filipina bercadang mendermakan lima juta dos vaksin Sputnik V kepada Myanmar.

Menurut Setiausaha Kesihatan negara itu, Maria Rosario Vergeire ini merupakan pemberian pertama negara tersebut selepas berjuang mandapatkan bekalan untuk 110 juta penduduknya, tahun lalu.Katanya kini bekalan vaksin di Filipina adalah mencukupi."Pihak berkuasa sedang mengusahakan untuk mendermakan vaksin itu melalui Persatuan Palang Merah Mynmar," katanya dalam sidang akhbar pada Isnin.

(Petugas kesihatan menyediakan picagari dengan vaksin Sputnik V di Makati Coliseum, Makati, Filipina pada 4 Mei 2021/REUTERS)

Menurut Maria sejak rampasan kuasa oleh tentera di Myanmar, kurang separuh daripada 53 juta penduduk negara berkenaan menerima dua dos vaksin COVID-19.Ini berbanding hampir 6.7 juta penduduk Filipina yang telah lengkap vaksinasi.-REUTERS


Konflik Rusia Ukraine : Remaja lelaki korban terbaharu

KIEV, 3 Mei - Seorang remaja lelaki terbunuh dalam serangan terbaharu Rusia di pelabuhan Laut Hitam, Odessa pada Isnin, kata Majlis Perbandaran Selatan di media sosial."Akibat serangan peluru berpandu di Odessa, sebuah bangunan kediaman yang mempunyai lima orang di dalamnya pada masa serangan tersebut telah rosak dan seorang budak lelaki berusia 15 tahun maut," kata Majlis Perbandaran Odessa menerusi Telegram."Seorang gadis dimasukkan ke hospital, katanya. Bagaimanapun, butiran mengenai tiga orang yang lain di dalam bangunan itu tidak dimaklumkan.Kenyataan itu dibuat selepas Ukraine berkata terdapat mogok baharu ke atas Odessa.

(Seorang remaja lelaki terbunuh dalam serangan terbaru Rusia / FOTO hiasan)

“Musuh melepaskan peluru berpandu ke salah satu kemudahan infrastruktur Odessa,” kata Gabenor wilayah Maxim Marchenko pada semalam. "Ada yang maut dan cedera, katanya.Odessa, sebuah bandar dan hab budaya yang sebahagian besarnya menggunakan bahasa Rusia, telah menyaksikan peningkatan serangan oleh Moscow dalam beberapa minggu kebelakangan ini.Akhir bulan lalu, lima orang terbunuh, termasuk seorang bayi perempuan berusia tiga bulan, dalam serangan Rusia di bandar itu.Rusia telah menghimpun semula pasukannya untuk menyerang selatan dan timur Ukraine.-AFP


Thailand dan Jepun mengumumkan perjanjian pertahanan baharu

BANGKOK, 3 Mei - Jepun dan Thailand mengumumkan perjanjian pertahanan baharu bagi meningkatkan hubungan ekonomi.Persetujuan tersebut dicapai kedua-dua pemimpin, semalam.

Menurut kenyataan bersama Perdana Menteri Thailand, Prayuth Chan-ocha dan rakan sejawat, Fumio Kishida, perjanjian itu akan memudahkan pemindahan peralatan dan teknologi pertahanan.Chan-ocha berkata, perjanjian itu juga membantu meningkatkan pertahanan negara dan menyokong pelaburan dari Jepun.

Prayuth berkata beliau membincangkan penambahbaikan dalam rantaian bekalan dan penggubalan perkongsian ekonomi lima tahun dengan Jepun, pelabur terbesar Thailand.

Asia Tenggara selama beberapa dekad menjadi wilayah penting bagi Jepun, menjadi tuan rumah beberapa nama besar dalam industri, daripada infrastruktur, kejuruteraan dan zon perindustrian kepada pembuatan kenderaan dan elektronik.Wilayah ini kekal sebagai medan pertempuran antara Amerika Syarikat, sekutu rapat Jepun, dan pesaing China, rakan perdagangan terbesar Asia Tenggara. Dalam lawatan tiga hari itu, Kishida juga melawat Vietnam dan Indonesia.Sebagai pemimpin Asia tunggal, Kumpulan Tujuh (G7), Kishida membincangkan pencerobohan Rusia ke atas Ukraine semasa lawatannya ke Asia Tenggara, di mana hanya satu negara, Singapura telah menyertai sekatan terhadap Moscow. Rusia menyebut tindakannya di Ukraine sebagai operasi khas.Sembilan negara Asia Tenggara menyokong resolusi Pertubuhan Bangsa-Bangsa Bersatu pada Mac yang mengutuk pencerobohan itu. Kishida berterima kasih kepada Prayuth atas sokongan Thailand."Saya bersetuju dengan Perdana Menteri Prayuth bahawa di mana-mana pencabulan kedaulatan dan integriti wilayah, atau perubahan unilateral kepada status quo dengan kekerasan, tidak boleh dibiarkan," katanya.-REUTERS


Bangunan runtuh, harapan untuk cari lebih ramai mangsa yang selamat, sukar

BEIJING, 3 Mei - Harapan untuk mencari lebih ramai mangsa yang terselamat dalam runtuhan bangunan di bandar Changsha, wilayah Hunan, China kian sukar.Ini berikutan tempoh masa selama 72 jam yang diperuntukkan untuk menyelamatkan mangsa telah berakhir.Datuk Bandar Changsha, Zheng Jianxin berkata operasi mencari dan menyelamat telah ditarik balik.

Setakat ini tiada pengesahan rasmi mengenai penemuan mangsa baharu sejak mangsa ketujuh ditemui selamat, semalam.Sekurang-kurangnya 16 lagi penduduk dikenalpasti masih terperangkap dalam runtuhan.39 yang lain dilaporkan masih hilang.-AFP


Pesakit COVID-19 berusia 106 tahun di Jilin, China sembuh

CHANGCHUN , 3 Mei - Seorang pesakit COVID-19 berusia 106 tahun sembuh dan dibenarkan pulang dari hospital di Changchun, ibu negeri wilayah timur laut Jilin di China pada Sabtu, kata pihak berkuasa tempatan.Pesakit itu dengan nama keluarga Li merupakan yang tertua untuk sembuh dan dibenarkan pulang dari hospital sejak wabak terbaharu tercetus di Jilin, lapor agensi berita Xinhua.

Wanita itu disahkan mengalami COVID-19 dan dimasukkan ke First Bethune Hospital di bawah kelolaan Universiti Jilin pada 14 April. Selepas menjalani pemeriksaan menyeluruh beliau didapati turut mengalami masalah kesihatan lain, termasuk radang otak.Sejak 13 April lepas, hospital itu telah membuka satu ruang rawatan yang mengkhusus dalam merawat golongan istimewa, warga emas dan mereka yang tidak mampu menjaga diri. - BERNAMA


Ukraine rancang bawa keluar lebih ramai penduduk yang terkepung di kilang keluli Mariupol

KIEV, 3 April - Ukraine merancang untuk membawa keluar lebih ramai penduduknya yang terkepung di kilang keluli Mariupol.Presiden Ukraine Volodymyr Zelensky berkata ketika ini kira-kira 100 orang telah berjaya dipindahkan dari kawasan terbabit termasuk wanita dan kanak-kanak.Mereka akan dibawa ke Zaporizhzhia yang dikawal Kiev, di mana kenderaan dari UNICEF dan Pertubuhan Bukan Kerajaan (NGO) antarabangsa lain berada dalam keadaan bersiap sedia.Menurut beliau lebih 500 orang kini masih terperangkap, usaha membawa mereka keluar akan diteruskan.Beberapa ratus askar dan orang awam Ukraine telah berlindung dalam terowong bawah tanah yang kebanyakannya memerlukan rawatan perubatan.

"Buat pertama kali, terdapat dua hari gencatan senjata sebenar di wilayah ini. Lebih 100 orang awam telah pun dipindahkan, wanita dan kanak-kanak pertama sekali," kata Presiden Ukraine Volodymyr Zelensky pada Ahad.Angkatan bersenjata Rusia berkata 46 orang awam telah meninggalkan Azovtal pada hari Sabtu, dan telah secara sukarela memutuskan untuk tinggal di wilayah pemisah Donetsk.80 lagi keluar pada hari Ahad, 69 daripadanya berlepas ke wilayah yang dikuasai Kiev, katanya. Mereka "diserahkan kepada wakil PBB dan ICRC", kata kementerian Rusia sebelum ini.Mariupol ialah hab strategik penting yang menghubungkan bahagian selatan dan timur Ukraine yang dikuasai Rusia dan telah menyaksikan beberapa pertempuran terburuk.-AFP


Presiden Biden ucap selamat menyambut Aidilfitri kepada umat Islam dunia

WASHINGTON, 3 Mei - Presiden Amerika Syarikat (AS) Joe Biden dan Wanita Pertama Jill Biden mengucapkan selamat menyambut Adidilfitri kepada umat Islam di Amerika Syarikat dan di seluruh dunia. Hari pertama sambutan Aidilfitri jatuh pada Isnin di sebahagian besar negara-negara Islam dunia, yang menandakan berakhirnya bulan mulia Ramadan.

“Semasa umat Islam di Amerika Syarikat dan di seluruh dunia mengakhiri bulan Ramadan dan meraikan Aidilfitri, Jill dan saya menyampaikan ucapan selamat menyambut bagi mereka yang meraikannya,” kata Bidan dalam satu kenyataan, menurut Agensi Anadolu.“Semasa umat Islam merentasi AS meraikan Aidilfitri, marilah kita memperbaharui dedikasi kita kepada komitmen asas untuk berperanan sebagai punca harapan bagi golongan yang tertindas di seluruh dunia,” katanya.Pada Isnin, Rumah Putih akan menyambung semula tradisi meraikan Aidilfitri dan mengiktiraf umat Islam “yang mengetuai usaha untuk menjana persefahaman lebih baik dan perpaduan merentasi negara kita,”. - BERNAMA


Rusia tiada rancangan tamatkan perang Ukraine menjelang 9 Mei

MOSCOW, 2 Mei - Rusia tiada rancangan untuk menamatkan perang di Ukraine menjelang Hari Kemenangan atau 'Victory Day' pada 9 Mei, kata menteri luarnya.Bercakap dengan media Itali, Sergei Lavrov menegaskan, Moscow tidak akan tergesa-gesa menamatkan apa yang dipanggil "operasi ketenteraan khas" tepat pada masanya untuk ulang tahun Nazi Jerman menyerah kalah kepada perikatan bersekutu yang ketika itu termasuk Kesatuan Soviet pada 1945 ."Tentera kami tidak akan menyesuaikan tindakan mereka dengan mana-mana tarikh, termasuk Hari Kemenangan," kata Lavrov dalam wawancara yang dikeluarkan Ahad.“Kepantasan operasi di Ukraine bergantung, pertama sekali, pada keperluan untuk meminimumkan sebarang risiko kepada penduduk awam dan anggota tentera Rusia,” tambahnya.

(Kanak-kanak keluar dari kilang keluli Azovstal, di Mariupol, Ukraine ketika proses pemindahan orang awam dari lokasi itu, yang dikendalikan Pertubuhan Bangsa-Bangsa Bersatu/REUTERS)

Rusia lazimnya meraikan Hari Kemenangan secara besar-besaran, dengan perarakan tentera yang gah di tengah Moscow dan ucapan Presiden Vladimir Putin memuji peranan utama negara itu dalam kekalahan fasisme di Eropah.Tetapi sambutan tahun ini akan berlatarbelakangkan kempen ketenteraan Moscow di Ukraine, yang telah dibenarkan oleh Putin dengan dakwaan negara bekas Soviet itu memerlukan "denazifikasi"."Kami akan meraikan 9 Mei dengan sungguh-sungguh, seperti yang selalu kami lakukan. Ingat mereka yang gugur untuk pembebasan Rusia dan republik lain bekas USSR, untuk pembebasan Eropah daripada wabak Nazi," kata Lavrov. -AFP


Lapan maut dalam serangan Rusia di timur Ukraine

KIEV, 2 Mei - Lapan orang awam maut pada Ahad berikutan serangan Rusia di Donetsk dan Kharkiv, kata gabenor wilayah itu, ketika tentera Moscow mara lebih jauh ke timur Ukraine.Insiden berlaku ketika tentera Rusia menumpukan semula usahanya ke timur Ukraine, terutamanya wilayah Donbas, yang menggabungkan Donetsk dan Lugansk."Pada 1 Mei, empat orang awam terbunuh dalam serangan Rusia di wilayah Donetsk, semuanya di Lyman. Sebelas orang lagi cedera," kata gabenor Pavlo Kyrylenko di Telegram.Seorang lagi meninggal dunia akibat kecederaan yang dialami, tambahnya.Lyman, bekas hab kereta api yang dikenali sebagai "bandar merah" kerana bangunan perindustrian bata merahnya, dijangka menjadi salah satu tempat seterusnya untuk jatuh ke tangan tentera Rusia selepas tentera Ukraine berundur.Dalam tempoh 24 jam yang lalu, tentera Rusia kelihatan telah membuat kemajuan yang ketara di sekitar bandar itu, memajukan kedudukan mereka sejauh beberapa kilometer, kata pasukan AFP di kawasan itu.

(Orang ramai berjalan di kawasan yang rosak di dalam loji yang terbakar, berikutan serangan Rusia ke atas Ukraine, di Kharkiv, Ukraine, 30 April 2022/REUTERS)

Tiga orang lagi terbunuh dalam serangan di kawasan perumahan di dalam dan sekitar Kharkiv, bandar kedua Ukraine, kata gabenor wilayah Oleg Synegubov di Telegram.

"Akibat daripada tembakan ini, malangnya tiga orang terbunuh dan lapan orang awam cedera."Tentera Ukraine juga telah berundur dari Kharkiv, tenteranya kini dalam kedudukan terpencil," menurut wartawan AFP yang baru-baru ini melawat bandar itu.Presiden Volodymyr Zelensky baru-baru ini mengakui bahawa keadaan adalah "sukar" di Donbas, lembangan perlombongan timur Ukraine yang telah menjadi sasaran utama tentera Rusia.-AFP


Aidilfitri dirai penuh gembira umat Islam seluruh dunia

JAKARTA, 2 Mei - Ramadan melabuhkan tirainya dan kini umat Islam di seluruh dunia menyambut Hari Raya Aidilfitri.Hari pertama biasanya dimulakan dengan solat sunat Aidilfitri dan jamuan besar keluarga.Di Jakarta, Indonesia, ribuan rakyatnya menyambut hari raya dengan solat beramai-ramai di luar gereja.Mereka menyambut hari raya, yang menandakan berakhirnya Ramadan, dengan solat beramai-ramai di jalanan, di luar bangunan gereja Protestan Koinonia di ibu kota Jakarta.Menurut pemerintah, ia mencerminkan kepelbagaian di negara itu.

Di Arab Saudi, ratusan jemaah berkumpul di masjid al-Rajhi di Riyadh untuk menunaikan solat sunat Aidilfitri.Berbeza di Palestin, ribuan jemaah membanjiri kawasan terbuka bagi menunaikan solat sunat Aidilfitri.Solat berkenaan dianjurkan oleh pejuang Hamas di Gaza.

Dalam tempoh Ramadan, bumi Palestin dicemari insiden keganasan oleh rejim zionis terutama di Masjid Al Aqsa yang menyebabkan ratusan warga Palestin cedera. Di Kosovo pula, komuniti Islam di sana memenuhkan ruang masjid di ibu negaranya, Pristina bagi menunaikan solat sunat Aidilfitri.Negara yang mempunyai 1.8 juta penduduk itu majoritinya adalah beragama Islam.Sambutan Aidilfitri di negara berkenaan turut berdepan dengan peningkatan harga makanan dunia susulan peperangan melibatkan Rusia dan Ukraine.Di Afghanistan, sambutan Aidilfitri dibayangi dengan insiden letupan bom.

Berikutan itu ramai yang memilih untuk berada di rumah berbandiing keluar menunaikan solat sunat Aidilfitri.Insiden letupan bom di negara berkenaan meningkat dalam tempoh 2 minggu terakhir Ramadan.-AFP


Inter tewaskan Udinese, kekal dua mata di belakang Milan

MILAN, 2 Mei - Juara bertahan, Inter Milan menewaskan Udinese 2-1 pada Ahad untuk kekal dua mata di belakang pendahulu Serie A Itali, AC Milan.Ivan Perisic dan Lautaro Martinez memastikan Inter bangkit daripada kekalahan di Bologna pada Rabu lepas dan kekal di belakang Milan yang mengatasi Fiorentina 1-0 hasil jaringan Rafael Leao, sembilan minit sebelum wisel penamat.

(Lautaro Martinez dan pemain tengah Inter Milan dari Croatia Ivan Perisic meraikan kejayaan selepas memenangi perlawanan bola sepak Serie A Itali antara Udinese dan Inter Milan di stadium Friuli di Udine pada 1 Mei 2022/AFP)

Berdasarkan rekod satu menang dan satu seri menentang Inter musim ini, Milan memerlukan hanya tujuh mata daripada tiga perlawanan terakhir untuk merampas Scudetto daripada Inter.

"Tidak, kami hanya perlu melakukan tugas kami. Sekarang kami perlu beralih kepada perlawanan seterusnya dan menang," kata Martinez selepas ditanya sama ada Inter merasai tekanan."Kami semua di sini untuk objektif yang sama. Kami perlu memenangi perlawanan kami dan berharap mereka kehilangan mata."-AFP


Kesan perang Rusia-Ukraine, krisis makanan dunia bertambah buruk

DAKAR, 2 Mei- Perang Rusia-Ukraine telah memburukkan lagi krisis makanan, tenaga dan ekonomi di Afrika dan seluruh dunia.Setiausaha Agung Pertubuhan Bangsa-Bangsa Bersatu (PBB), Antonio Guterres berkata segala sekatan eksport yang tidak perlu harus ditarik balik dalam menangani krisis makanan dan tenaga yang disebabkan oleh perang itu."Krisis makanan boleh diatasi dengan memperkenalkan semula eksport gandum dari Ukraine, Rusia dan Belarus ke pasaran dunia," lapor AFP.Mengenai krisis tenaga, beliau menekankan pentingnya mengalakkan sumber-sumber tenaga boleh diperbaharui."Institusi kewangan antarabangsa untuk segera laksanakan mekanisme kawalselia hutang bagi negara-negara membangun," tambah AFP.Ini supaya kerajaan-kerajaan boleh elak situasi gagal bayar hutang dan mampu melabur dalam jaringan keselamatan sosial dan pembanngunan lestari rakyat mereka.- AFP

(Setiausaha Agung Pertubuhan Bangsa-Bangsa Bersatu (PBB), Antonio Guterres/AFP)


Qantas bakal lancar penerbangan komersil tanpa henti mulai penghujung tahun 2025

SYDNEY, 2 Mei- Syarikat penerbangan Australia, Qantas akan melancarkan penerbangan komersil tanpa henti pertama di dunia dari Sydney ke London dan ke New York bermula akhir tahun 2025.Syarikat penerbangan itu menyatakan ia menempah 12 pesawat Airbus A350-1000 untuk mengendalikan penerbangan 'Project Sunrise' ke bandar-bandar termasuk London dan New York, bermula dari Sydney.Pembelian pesawat didorong oleh keadaan pasaran bertambah baik dan permintaan untuk perjalanan domestik dan antarabangsa pulih daripada wabak lebih cepat daripada jangkaan.Ia sekali gus membolehkan syarikat penerbangan itu mengurangkan hutang dan mengunjurkan keuntungan pada tahun kewangan semasa bermula 1 Julai.Qantas tidak mendedahkan nilai pembelian itu tetapi ia berkemungkinan berbilion dolar.Penerbangan tanpa henti dari Sydney ke London, akan mengambil masa hampir 20 jam.-AFP


Paras laut New Zealand meningkat lebih cepat daripada ramalan

WELLINGTON, 2 Mei - Paras laut meningkat dua kali lebih cepat daripada ramalan sebelum ini di sekitar bahagian New Zealand, menurut penyelidikan yang diterbitkan Isnin, meletakkan dua bandar terbesar di negara itu dalam risiko berdekad-dekad lebih awal daripada jangkaan.Data yang dikumpul dari sekitar pantai negara mendapati beberapa kawasan sudah tenggelam tiga hingga empat milimeter setahun, mempercepat ancaman yang telah lama dijangkakan.Unjuran itu, yang dilabelkan "agak menakutkan" oleh seorang pakar, adalah dapatan program penyelidikan yang dibiayai kerajaan selama lima tahun  NZ SeaRise yang merupakan hasil gabungan berpuluh-puluh saintis tempatan dan antarabangsa.

(Kenaikan paras laut di New Zealand pada tahap yang tidak dijangka sebelum 2060)

Prognosis mereka bermakna pihak berkuasa mempunyai masa yang lebih sedikit daripada yang dijangkakan untuk memperkenalkan rancangan penyesuaian iklim, termasuk menempatkan semula komuniti pantai.

Ketua bersama NZ SeaRise Tim Naish, seorang profesor di Universiti Victoria di Wellington, berkata sementara paras laut global dijangka meningkat kira-kira setengah meter menjelang 2100, untuk sebahagian besar New Zealand ia mungkin lebih dekat kepada satu meter kerana tanah itu tenggelam. pada masa yang sama. -AFP


Boris Johnson hadapi ujian pertengahan penggal

LONDON, 2 Mei - Rakyat Britain akan mengundi Khamis ini, dalam ujian pertengahan penggal bagi kerajaan Konservatif yang mungkin menentukan masa depan Perdana Menteri, Boris Johnson.

Keputusan pilihan raya tempatan dilihat sebagai kayu pengukur sokongan untuk kerajaan pimpinan Johnson di peringkat nasional, serta petunjuk sama ada parti pembangkang Buruh menimbulkan ancaman serius.Johnson, 57, memenangi kemenangan besar dalam pilihan raya umum pada Disember 2019 atas janji untuk memecah kebuntuan politik selama bertahun-tahun dan merealisasikan Brexit.

Tetapi kedudukannya kelihatan semakin rapuh, kerana dakwaan terbabit dalam pelanggaran perintah sekatan pergerakan di Downing Street dan lonjakan inflasi yang menghimpit pendapatan pengundi.Hasil siasatan polis bulan lalu menyaksikan Johnson menjadi Perdana Menteri Britain pertama didenda kerana melanggar undang-undang semasa memegang jawatan. -AFP


Bangunan runtuh di China: Dua lagi mangsa ditarik keluar, berpuluh-puluh masih hilang

BEIJING, 2 Mei - Pasukan penyelamat berjaya menarik keluar sepasang lagi mangsa yang terselamat dari bangunan runtuh di tengah China, lapor media kerajaan, dua hari selepas operasi mencari dan menyelamat berpuluh-puluh orang yang dikhuatiri hilang dilancarkan.Bangunan di bandar Changsha, wilayah Hunan yang menempatkan sebuah hotel, pangsapuri dan pawagam runtuh pada petang Jumaat, meninggalkan lubang ternganga di landskap jalan yang padat.

(Gambar udara yang diambil pada 29 April 2022 menunjukkan penyelamat bekerja selepas bangunan enam tingkat runtuh di Changsha, di wilayah Hunan tengah China/CNS/AFP)

Semalam, pihak berkuasa berkata lima orang yang terselamat telah ditarik keluar dari struktur itu. Kini terdapat 16 orang dipercayai masih terperangkap manakala hampir 40 yang lain tidak dapat dihubungi.

Lebih 50 jam dalam usaha menyelamat, orang ketujuh diselamatkan petang semalam, selepas penyelamat "mengesan tanda-tanda mangsa masih hidup"pada awal petang."Apabila ditemukan, dia berada dalam keadaan agak baik. Tanda-tanda vitalnya agak stabil dan dia boleh mengadakan perbualan biasa dengan penyelamat di luar," kata seorang wartawan penyiar rasmi, CCTV yang berada di tempat kejadian, sambil menambah wanita itu telah dipisahkan daripada penyelamat oleh dinding setebal satu meter.CCTV menunjukkan rakaman ambulans membawa mangsa yang terselamat ke hospital, manakala pasukan penyelamat masih bekerja keras dengan penggali.Seorang lagi mangsa yang terselamat telah dikeluarkan dari runtuhan awal semalam, ketika CCTV menyiarkan imej anggota bomba mengangkut seseorang yang dilitupi habuk ke dalam jeriji.Polis Changsha berkata sembilan orang termasuk pemilik bangunan dan sepasukan pemeriksa keselamatan ditahan berhubung kemalangan itu. Mereka mendakwa juruukur telah memalsukan audit keselamatan bangunan. -AFP


Everton raih kemenangan berharga, Arsenal terus dahului Spurs dalam perlumbaan empat teratas

(Penjaga gol, Jordan Pickford selamatkan gawang Everton/AFP)

LONDON, 2 Mei - Everton menghidupkan harapan mereka untuk kekal dalam Liga Perdana setelah mengejutkan Chelsea 1-0 pada hari Ahad, ketika Arsenal mengekalkan kelebihan dua mata ke atas Tottenham Hotspur dalam saingan untuk layak ke Liga Juara Eropah musim depan.Gol kemenangan Everton diperoleh hanya seminit selepas separuh masa kedua bermula apabila penyerang Brazil, Richarlison menolak masuk hantaran Demarai Gray.

Kemenangan di Goodison Park menyaksikan pasukan Frank Lampard memerlukan hanya dua mata lagi untuk keluar daripada zon penyingkiran.

Dengan kelebihan satu perlawanan dalam tangan, The Toffees berpeluang mengatasi Leeds dan Burnley yang masing-masing menduduki tangga ke-17 dan ke-16 jika menang perlawanan menentang Leicester pada Ahad ini.Sementara itu, Arsenal menewaskan West Ham 2-1 untuk terus mengatasi Spurs yang mengalahkan Leicester 3-1. -AFP


EU cadang kuatkuasa sekatan import minyak Rusia secara berperingkat

(Kawasan perumahan yang musnah di daerah Irpin, barat laut Kiev selepas pencerobohan Rusia/AFP)

BRUSSELS, 2 Mei - Kesatuan Eropah (EU) bercadang menguatkuasakan sekatan terhadap import minyak Rusia secara berperingkat.Ia merupakan sebahagian daripada sekatan baharu yang sedang dirangka oleh Suruhanjaya Eropah.Dokumen berkaitan dijangka dikemukakan kepada 27 negara anggota, selewat-lewatnya esok.

Ketua Dasar Luar EU, Josep Borrell berkata tindakan ketenteraan yang agresif oleh Rusia ketika ini menjadikan sekatan tersebut penting. Kesatuan itu perlu memastikan Moscow membayar harga yang setimpal dengan operasi ketenteraan yang dilakukannya terhadap Kiev.-AFP


Krisis Ukraine: 100 orang awam dipindahkan dari kilang keluli Azovstal di Mariupol

KIEV, 2 Mei - Kira-kira 100 orang awam telah dipindahkan dari loji keluli yang dikepung tentera Rusia di bandar Mariupol, timur Ukraine.Presiden Ukraine, Volodymyr Zelensky menerusi catatan di Twitter pada Ahad mengesahkan, pemindahan orang awam dari Azovstal telah bermula.Mereka dijangka tiba di Zaporizhzhia yang dikawal Ukraine, hari ini."Pemindahan orang awam dari dari Azovstal telah bermula. Kumpulan pertama kira-kira 100 orang sudah menuju ke kawasan terkawal. Hari ini kita akan bertemu mereka di Zaporizhzhia."Kini mereka bersama Pertubuhan Bangsa Bersatu (PBB) sedang mengusahakan pemindahan orang awam lain dari loji itu," kata beliau dalam Twitternya.

(Imej satelit yang dikeluarkan Maxar Technologies pada 30 April menunjukkan kemusnahan sekitar pusat bandar Mariupol/AFP)

Terdahulu pada Ahad, PBB mengesahkan bahawa operasi laluan selamat sedang berjalan di Azovstal yang sedang diselaraskan Jawatankusa Antarabangsa Palang Merah, ICRC dan tentera Rusia serta Ukraine.-AFP


Aidilfitri, Taliban berjaya kekalkan kebebasan, pemimpin ucap tahniah

KANDAHAR, 1 Mei– “Taniah atas kemenangan, kebebasan dan kejayaan yang dicapai,” kata pemimpin utama kerajaan Taliban Afghanistan, Hibatullah Akhundzada kepada penduduk menjelang akhir Ramadan pada Ahad.

Media barat melaporkan, kemunculan pemimpin tertinggi itu adalah kali ke-2 dalam tempoh enam tahun selepas memimpin Taliban.

Jelas Hibatullah, Taliban berjaya mencapai kebebasan dan keselamatan serta melaksanakan pentadbiran Islam sejak mengambil alih kuasa pada tahun lepas.

Kemunculan pemimpin itu dikawal ketat anggota keselamatan. Dua helikopter turut digunakan bagi mematau keselamatan sepanjang dua jam program berlangsung di Masjid Eidgah selatan Kandahar.

Jumaat lalu berlaku pengeboman di Masjid Kabul selepas solat Jumaat, mengorbankan puluhan jemaah.

Ia insiden terbaharu dalam siri serangan pengeboman yang menyasarkan orang awam ketika bulan Ramadan.

Secara keseluruhan, kekerapan serangan bom di seluruh negara semakin berkurangan sejak Kabul bawah pemerintahan Taliban, namun meningkat dalam dua minggu terakhir Ramadan.

Serangan pada Jumaat itu menyebabkan sekurang-kurangnya 10 orang mati, didakwa angkara militan daesh yang menyasarkan komuniti Syiah dan Sufi.

Hibatullah yang jarang muncul dalam program melibatkan orang awam, telah menimbulkan spekulasi mengenai peranannya dalam kerajaan baharu Taliban, yang ditubuhkan selepas kumpulan itu menguasai Kabul pada 15 Ogos lalu – malah ada khabar angin mengenai kematiannya.

Pemimpin itu dipercayai menetap di Kandahar.

Dalam ucapan menjelang sambutan Aidilfitri, Hibatullah tidak menyentuh serangan berdarah sepanjang Ramadan,  sebaliknya memuji usaha Taliban membina "tentera Islam dan negara yang kuat" selain memiliki "organisasi perisikan yang kuat".

Sementara itu, pada Ahad, kebanyakan penduduk memilih untuk kekal berada di Rumah.

(Pejuang Taliban mengawal keselamatan ketika penduduk menunaikan solat pada Ahad 1 Mei 2022/AFP)

“Keadaan penduduk amat menyedihkan terutama selepas kejadian di Masjid Kabul, kata seorang penduduk Ahmad Shah Hashemi kepada wartawan AFP.

“Banyak penduduk muda dan warga tua mati Syahid. Penduduk Afghanistan tidak ada apa-apa kecuali kesedihan.”

Serangan bom terburuk pada Ramadan ini, berlaku di wilayah utara Kunduz menyebabkan sekurangnya-kurangnya 36 orang mati.

Serangan menyasarkan komuniti Sufi ketika mereka sedang mengerjakan solat di masjid.

Setakat ini tiada pihak mengaku bertanggungjawab. -AFP


Kes COVID-19 meningkat, Taiwan tidak laksana sekatan sekejam China

TAIPEI, 1 Mei- Meskipun berdepan peningkatan mendadak jangkitan COVID-19, Taiwan tidak akan bertindak sekejam China dalam melaksanakan sekatan bagi mengekang penularan pandemik itu.

Negara itu merekodkan lebih 10,000 kes baharu buat pertama kali pada Khamis selepas kerajaan memutuskan untuk berubah daripada strategi sifar kes kepada hidup bersama virus.

Hari ini jumlah kes positif baharu mencecah 16,939 kes.

Keputusan Taiwan beralih ke fasa baharu itu, meninggalkan jirannya China juga hab kewangannya Hong Kong -- yang masih berpegang kepada polisi sifar kes meskipun berlaku penularan varian Omicron sehingga menyebabkan sekatan pergerakan yang menyukarkan.

“Kami tidak akan mengenakan perintah berkurung sekejam China,” kata Perdana Menteri, Su Tseng-Chang kepada pemberita sebelum mesyuarat tertinggi kerajaan berkenaan pencegahan pandemik.

“Negara di seluruh dunia sudah memulakan hidup bersama virus. Taiwan… akan terus bergerak ke arah hidup normal dan secara berperingkat menuju ke fasa baharu dalam pencegahan wabak," katanya pada mesyuarat tersebut.

Komen ‘pedas’ Su, pemimpin parti yang cenderung kepada kemerdekaan Taiwan – dibuat tatkala ketegangan memuncak selama bertahun-tahun antara China dan negara kepulauan itu kerana Beijing menganggap, Taiwan sebahagian wilayahnya.

(Penduduk menunggu giliran untuk mendapatkan vaksin Medigen dan Moderna pada 29 April 2022/AFP)

Taiwan telah menutup sebahagian besar sempadan dan melaksanakan peraturan kuarantin lebih ketat bagi membendung penularan COVID-19 seterusnya memastikan kadar jangkitan kekal rendah.

Tahun lalu, pelaksanaan langkah itu menyebabkan kesan ekonomi agak serius, namun berjaya dikawal.

Tahun ini, penularan sekali lagi meningkat, namun para pemimpin telah memberi isyarat bahawa kerajaan akan mengikut langkah Singapura, Australia dan New Zealand yang telah membuka sempadan, iaitu beralih daripada strategi sifar kes.

Minggu lalu, Menteri Kesihatan Chen Shih-chung memberi amaran bahawa kes harian Taiwan mungkin meningkat lebih dua kali ganda kepada 37,000 kes dalam seminggu.

Bagaimanapun, menurut Kementerian Kesihatan lebih 99.7 peratus daripada 89,900 jangkitan yang direkodkan sejak 1 Januari lalu, hanya mengalami simpton ringan atau tanpa gejala.

Setakat ini, kira-kira 80% penduduk telah menerima vaksinasi lengkap dan 60% telah melengkapkan dos ketiga. -AFP


Ektremis, Rasmus Paludan bakar Al-Quran lagi

STOCKHOLM, 1 Mei- Pemimpin parti sayap kanan Denmark Stram Kurs (Hard Line), Rasmus Paludan didakwa membakar senaskhah lagi Al-Quran pada Sabtu.Di media sosial, Rasmus Paludan mengumumkan beliau membakar kitab suci umat Islam itu di hadapan Masjid Raslatt di bandar Jönkoping di selatan Sweden meskipun polis Sweden tidak membenarkannya."Polis Sweden menolak permohonan Paludan untuk mendapatkan kebenaran bagi mengadakan demonstrasi membakar kitab suci umat Islam itu pada 1 Mei bertepatan dengan sambutan Hari Buruh Sedunia di seluruh Sweden," lapor Agensi Anadolu.Sementara itu, sekumpulan penduduk di Malmo memprotes provokasi Paludan yang membakar Al-Quran di pelbagai bandar Sweden semasa cuti Paskah.Menangani penunjuk perasaan, ahli politik kelahiran Turki yang juga pengasas Parti Different Colours (Nyan) di Sweden, Mikail Yuksel menggesa provokasi Paludan dihentikan.

(Pemimpin parti sayap kanan Denmark Stram Kurs (Hard Line), Rasmus Paludan/FailAFP)

Minggu lalu, kira-kira 500 orang menghadiri bantahan yang dianjurkan oleh Nyan di hadapan parlimen negara itu di ibu negara Stockholm."Penunjuk perasaan memegang sepanduk bertulis "Hentikan pembakaran Al-Quran" dan "Berhenti menghina umat Islam"," tambah kenyataan itu.Pada 14 April, Paludan membakar satu salinan kitab suci umat Islam di bandar Linkoping, selatan Sweden.Beliau juga mengancam untuk membakar naskhah kitab suci itu semasa perhimpunan berikutnya.Awal bulan ini, Kementerian Luar Turki mengecam tindakan itu dan menyifatkan ia sebagai provokasi terhadap Islam.- BERNAMA


PBB kutuk serangan bom ke atas masjid di Afghanistan

NEW YORK, 1 Mei - Setiausaha Agung Pertubuhan Bangsa-Bangsa Bersatu (PBB), Antonio Guterres, semalam mengutuk serangan bom di ibu negara Afghanistan yang memusnahkan sebuah masjid serta mengorbankan sekurang-kurangnya 10 jemaah."Setiausaha Agung PBB mengutuk sekeras-kerasnya serangan maut Jumaat lalu ke atas Masjid Khalifa Sahib di barat Afghanistan, Kabul ketika jemaahnya sedang menunaikan solat."Beliau mengucapkan takziah kepada keluarga mangsa dan mendoakan mereka yang cedera cepat sembuh," kata jurucakap Guterres dalam satu kenyataan.Tambahnya, serangan terhadap orang awam dan kemudahan awam termasuk masjid adalah dilarang sama sekali seperti yang tertakluk di bawah undang-undang kemanusiaan antarabangsa.Menurut seorang pegawai, letupan bom pada Jumaat itu disasarkan terhadap anggota masyarakat minoriti sufi yang sedang menyertai upaca keagamaan selepas selesai solat Jumaat.

(Seorang lelaki Afghanistan yang cedera menerima rawatan di sebuah hospital selepas letupan bom di Masjid Syiah Seh Dokan di Mazar-i-Sharif pada 21 April lalu/FOTO AFP)

Rakaman imej letupan yang mengerikan itu menular di media sosial. Mangsa yang terselamat cuba melarikan diri keluar dari masjid dan beberapa daripada bergegas membawa kanak-kanak untuk keluar.Malah, di lantai perkarangan masjid, jelas kelihatan tompokan darah akibat insiden itu.Jurucakap Kementerian Dalam Negeri, Abdul Nafi Takor, memaklumkan sekurang-kurangnya 10 jemaah terbunuh sementara 30 lagi dilaporkan cedera menurut polis Kabul.Siri pengeboman itu merupakan serangan terbaru yang menggegarkan Afghanistan ketika bulan Ramadan.Pada minggu sebelumnya, satu letupan mengorbankan lebih 50 jemaah selepas solat Jumaat di masjid Kabul, juga didakwa dilakukan oleh kumpulan Daesh. - AFP


Landasan lapangan terbang Ukraine musnah dibedil peluru berpandu Rusia

(Landasan di lapangan terbang Odessa di Ukraine, yang musnah akibat serangan Rusia pada hari Sabtu/AFP)

KIEV, 1 Mei - Serangan peluru berpandu Rusia memusnahkan landasan Lapangan Terbang Odessa di selatan Ukraine musnah dalam serangan peluru berpandu Rusia.Gabenor wilayah, Maxim Marchenko menerusi akaun Telegramnya memaklumkan, tiada kemalangan jiwa atau kecederaan dilaporkan dalam serangan itu.

(Serangan peluru berpandu Rusia memusnahkan landasan Lapangan Terbang Odessa di selatan Ukraine musnah/Google)

"Hari ini, musuh menyerang dengan peluru berpandu yang dilancarkan dari Crimea. Landasan Lapangan Terbang Odessa telah musnah," kata gabenor itu dalam rakaman video. -AFP


14 warga Ukraine termasuk askar hamil dibebaskan dalam pertukaran tahanan

KIEV, 1 MEI - 14 warga Ukraine termasuk seorang askar yang hamil telah dibebaskan dalam pertukaran tahanan terbaharu dengan tentera Rusia, kata Timbalan Perdana Menteri Ukraine Iryna Vereshchuk tanpa mendedahkan bilangan warga Rusia yang dibebaskan."Hari ini, kami melakukan pertukaran tahanan baharu. Empat belas daripada kami akan pulang, tujuh anggota tentera dan tujuh orang awam. Salah seorang askar yang dibebaskan sedang hamil lima bulan," kata Vereshchuk di Telegram.

(Timbalan Perdana Menteri Ukraine Iryna Vereshchuk/GOOGLE)

Dalam temu bual dengan BBC pada hari Jumaat, Vereshchuk menuduh tentera Rusia menghantar sejumlah besar orang awam ke Rusia dan menggunakan mereka sebagai tebusan."Itulah sebabnya mereka menangkap semua tebusan ini ; orang awam, wanita, pekerja majlis tempatan, untuk mencuba dan menggunakan mereka," katanya dipetik sebagai berkata."Kami tahu terdapat lebih seribu tahanan di sana termasuk hampir 500 wanita," katanya sambil menambah bahawa mereka ditahan di penjara dan pusat tahanan praperbicaraan.Beberapa pertukaran tahanan telah dilakukan sejak Rusia menyerang Ukraine pada 24 Februari. -AFP


Real Madrid julang kejuaraan ke-35 La Liga

MADRID, 1 Mei - Real Madrid mengesahkan gelaran La Liga Sepanyol ke-35 dengan baki empat perlawanan selepas menumpaskan Espanyol 4-0 di Santiago Bernabeu.Hanya memerlukan satu mata untuk merangkul trofi, Real meledak dua gol menerusi Rodrygo pada separuh masa pertama, sebelum Marco Asensio dan Karim Benzema melengkapkan jaringan.

Kemenangan itu menyaksikan Real mendahului pasukan di tangga kedua, Sevilla dengan 17 mata manakala Barcelona yang menduduki tangga ketiga dan mempunyai satu perlawanan dalam tangan, ketinggalan 18 mata.

Pasukan kendalian Carlo Ancelotti kini boleh menumpukan sepenuh perhatian kepada perlawanan kedua separuh akhir Liga Juara Eropah di tempat sendiri menentang Manchester City pada Rabu ini.Dalam perlawanan pertama minggu lalu, Real menerima kekalahan tipis 3-4. -AFP


Arab Saudi sambut Aidilfitri Isnin ini

(Mahkamah diraja Arab Saudi mengumumkan bahawa Ahad akan menjadi hari terakhir Ramadan/REUTERS)

RIYADH, 1 Mei - Arab Saudi mengumumkan bahawa cuti Hari Raya Aidilfitri akan bermula pada Isnin di negara itu."Isnin, adalah hari pertama Aidilfitri yang penuh keberkatan untuk tahun ini, dengan hari Ahad hari terakhir Ramadan,' lapor Saudi Press Agency, memetik kenyataan mahkamah diraja.

(Arab Saudi mengumumkan bahawa cuti Hari Raya Aidilfitri akan bermula pada Isnin di negara itu/Foto fail)

Negara-negara Teluk yang lain; Emiriah Arab Bersatu, Kuwait, Qatar dan Bahrain juga telah membuat pengumuman yang sama.Tarikh 1 Syawal ditentukan dengan melihat anak bulan, mengikut kalendar Hijrah. -AFP


Bangunan runtuh di wilayah Hunan: 18 terperangkap, 39 hilang

(Bangunan runtuh di Changsha, wilayah Hunan tengah China, menyebabkan berpuluh-puluh orang terperangkap di bawah runtuhan/CNS/AFP)

BEIJING, 1 April - Sekurang-kurangnya 18 orang terperangkap di bawah sebuah bangunan lapan tingkat yang runtuh di Hunan, wilayah tengah China, menurut pasukan penyelamat pada Sabtu.Bangunan itu menempatkan sebuah hotel, pangsapuri dan pawagam, runtuh pada tengah hari Jumaat."39 orang lagi tidak dapat dihubungi selepas kejadian itu,'" kata Datuk Bandar Zheng Jianxin kepada pemberita."Memandangkan bangunan runtuh itu telah menjejaskan bangunan lain di sekelilingnya, penyelamat sedang mengukuhkan bangunan berhampiran dan memindahkan orang ramai," kata Zheng yang juga Pengarah Besar Operasi Menyelamat.

Pihak berkuasa belum mengeluarkan butiran mengenai mangsa tetapi mengesahkan, lima orang telah diselamatkan dari struktur itu.Sebahagian daripada yang cedera telah dikejarkan menaiki pengusung beroda melalui lorong sempit lewat Jumaat, manakala anjing pengesan menghidu kawasan itu untuk mengesan mangsa yang masih hidup.Punca kejadian belum dikenal pasti. Ia bagaimanapun disyaki berpunca daripada bebanan lebih."Penyewa telah membuat perubahan struktur pada premis itu pada tahap yang berbeza-beza," lapor badan penyiar CCTV, sambil menambah bahawa punca keruntuhan dalam siasatan. -AFP


Penduduk Afghanistan terputus bekalan eletkrik akibat serangan bom

(Jana kuasa elektrik di pinggir Mazar-i-Sharif/AFP)

KABUL, 1 Mei - Serangan bom yang meletupkan dua menara pemancar kuasa di barat ibu kota Kabul menyebabkan berjuta-juta penduduk di 11 wilayah di Afghanistan berhadapan gangguan bekalan elektrik, kata pihak berkuasa.Serangan berlaku menjelang cuti Aidilfitri yang menandakan berakhirnya bulan suci Ramadan.Tiang dua menara di wilayah Parwan dibom lewat Jumaat, memutuskan bekalan elektrik ke ibu negara dan wilayah jiran.

(Orang ramai berkumpul di luar hospital Kecemasan di Kabul, Afghanistan, berikutan letupan pada 29 April 2022/AP)

"Musuh telah meletupkan dua tiang elektrik dengan bom," kata Hekmatullah Maiwandi, jurucakap syarikat elektrik DABS yang dikendalikan kerajaan, dalam satu kenyataan video.Lima pasukan daripada firma itu telah dikerahkan untuk menjalankan pembaikan."Pemulihan penuh menara dijangka dapat disiapkan dalam masa dua minggu," tambahnya.Banyak bangunan kediaman dan perniagaan di Kabul, bandar berpenduduk kira-kira lima juta orang, mula mendapatkan khidmat penjana kuasa swasta bagi memastikan bekalan elektrik yang mencukupi menjelang perayaan Aidilfitri.Menurut polis, dua suspek telah ditahan berhubung letupan itu. -AFP


Jutaan warga Indonesia mudik untuk sambut hari raya

JAKARTA, 30 April- Pergerakan balik ke kampung halaman sempena musim perayaan atau "mudik" melibatkan berjuta-juta rakyat Indonesia yang bekerja di bandar-bandar utama untuk menyambut Hari Raya Aidilfitri mencapai kemuncaknya hari ini.Lebih-lebih lagi, buat pertama kali dalam tempoh dua tahun rakyat Indonesia dibenarkan pulang ke kampung halaman apabila kerajaan melonggarkan sekatan akibat COVID-19, berikutan kes jangkitan yang rendah dan usaha yang diambil untuk memulihkan ekonomi. Rakyat Indonesia dijangka menyambut hari mulia itu pada Isnin atau Selasa.Kira-kira 85 juta orang dijangka melakukan perjalanan, termasuk 14 juta dari kawasan metropolitan Jakarta, dengan 23 juta kereta persendirian dan 17 juta motosikal meninggalkan ibu kota.Bagi melindungi orang ramai semasa mudik tahun ini, kerajaan mempercepatkan vaksinasi Covid-19 dengan menyediakan akses yang lebih baik kepada vaksin termasuk di lapangan terbang, terminal bas dan pelabuhan.Sehingga hari ini, kira-kira 80 peratus daripada 208 juta populasi sasaran telah menerima dos kedua vaksin dengan 36 juta sudah mendapat suntikan penggalak.Kerajaan mengingatkan rakyatnya agar sentiasa berwaspada bagi mengelak lonjakan kes baharu COVID-19 dan kemunculan gelombang baharu penularan virus.Presiden Joko Widodo dijadual menunaikan solat sunat Aidilfitri di Yogyakarta dan tidak akan menganjurkan rumah terbuka semasa sambutan itu.Sementara itu, Zulkarnain, 33, seorang pengawal keselamatan di Jakarta, memberitahu Bernama beliau sangat teruja untuk berjumpa ibu bapanya untuk berhari raya.

(Ribuan kenderaan membanjiri laluan keluar dari Jakarta di Karawang Timur/FOTO AFP)

“Saya akan mengambil cuti selama dua minggu dan penerbangan saya ke Palembang esok."Saya tidak sabar untuk bertemu dengan mereka terutamanya ibu saya. Saya sangat rindukan makanan kegemaran saya, Pempek. Kami baru sahaja membuat panggilan video. Ibu saya ada di dapur menyediakannya."Pempek ialah makanan istimewa dari Palembang di Sumatera Selatan yang diperbuat daripada ikan dan ubi kayu.Sejak dua tahun lalu Zulkarnain dan keluarganya menyambut Aidilfitri secara maya menerusi panggilan video WhatsApp.- BERNAMA


Ketegangan Iran-Saudi hampir berakhir - PM Iraq

BAGHDAD, 1 Mei - Pengakhiran ketegangan bertahun-tahun antara pesaing serantau Iran dan Arab Saudi semakin hampir, kata Perdana Menteri Iraq Mustafa al-Kadhemi.Iraq yang merupakan jiran kepada kedua-dua negara, telah menganjurkan lima pusingan rundingan sepanjang tahun lalu bertujuan memulihkan hubungan Tehran-Riyadh.Berikutan pusingan terbaharu di Baghdad, pegawai Iraq semakin optimis bahawa sesi keenam akan meningkatkan prospek hubungan diplomatik yang diputuskan oleh Riyadh pada 2016 dapat disambung semula.

"Saudara-saudara kita di Arab Saudi dan Republik Islam Iran mendekati dialog dengan tanggungjawab besar seperti yang dituntut oleh situasi serantau semasa," kata Kadhemi dalam wawancara dengan akhbar milik kerajaan, Al-Sabah."Kami yakin bahawa perdamaian yang akan memberi manfaat kepada kestabilan serantau, sudah hampir," kata Kadhemi.Pada Selasa lepas, jurucakap Kementerian Luar Iraq, Ahmed al-Sahaf berkata rundingan itu berterusan dan mungkin boleh membawa kepada pemulihan perwakilan diplomatik antara Iran dengan Arab Saudi, lapor agensi berita INA. -AFP


Ahli Parlimen didakwa tidak sengaja buka kandungan lucah dalam Dewan Rakyat

(Bangunan parlimen di London/FOTO FAIL REUTERS)

LONDON, 30 April- Seorang ahli Parlimen British digantung oleh Parti Konservatif pimpinan Perdana Menteri, Boris Johnson susulan dakwaan beliau menonton pornografi menerusi telefonnya dalam Dewan Rakyat.Ahli Parlimen itu, Neil Parish yang mendakwa membuka kandungan lucah berkenaan secara tidak sengaja, digantung oleh parti Konservatif semalam, selepas melaporkan diri kepada Suruhanjaya Standard Parlimen.Beliau menegaskan akan terus berkhidmat sebagai Ahli Parlimen sepanjang siasatan berjalan.Ketika ditanya wartawan sama ada beliau membuka kandungan itu secara tidak sengaja, Parish mengakui perkara itu, namun mahu membiarkan siasatan meneliti alasan berkenaan.Media British melaporkan seorang menteri wanita mengakui melihat seorang rakan lelakinya menonton kandungan pornografi ketika berada di sebelahnya dalam Dewan Rakyat, dan Ahli Parlimen itu menonton pornografi ketika prosiding satu jawatankuasa.

(Media British melaporkan seorang menteri wanita berkata telah melihat rakan sekerja lelaki melihat bahan lucah sambil duduk di sebelahnya dalam Dewan Rakyat/FOTO HIASAN REUTERS)

Dalam temu bual bersama akhbar The Times yang diterbitkan hari ini, isteri Parish dilaporkan tidak menyedari suaminya pernah melakukan perkara itu sebelum ini, dan menegaskan suaminya adalah seorang yang baik.Sue Parish menyifatkan perkara itu amat memalukan dan mengakui mana-mana pihak tidak sepatutnya menonton pornografi, selain berpandangan suaminya tidak akan secara sengaja menonton kandungan itu sambil orang lain memerhatikannya."Wanita itu sememangnya wajar untuk rasa terganggu. Saya juga rasa terganggu," katanya. - REUTERS


Rusia akui lancar serangan udara ke arah Kiev

MOSCOW, 30 April- Rusia sahkan lancar serangan udara terhadap Kiev semasa lawatan Setiausaha Agung Pertubuhan Bangsa Bersatu (PBB), Antonio Guterres ke ibu negara Ukraine itu.Serangan terhadap Kiev itu, adalah yang pertama dalam tempoh dua minggu. Serangan dibuat menggunakan senjata udara jarak jauh dan berketepatan tinggi.Ia memusnahkan bangunan pengeluaran peluru berpandu dan perusahaan angkasa lepas, Artyom di Kiev.Vera Gyrych, seorang penerbit radio Free Europe/Radio Liberty yang dibiayai Amerika Syarikat terbunuh apabila peluru berpandu Rusia mengenai bangunan tempat tinggalnya. Susulan insiden tersebut, Presiden Ukraine, Volodymyr Zelensky menggesa tindak balas global yang lebih keras.Perkara itu turut dinyatakan dalam perbincangannya dengan Guterres. Selain melawat Bucha, Guterres turut meninjau situasi di pinggir bandar Kiev, lokasi berlakunya perang jenayah seperti didakwa banyak pihak.- AFP


Ecuador umum darurat dua bulan susulan keganasan di tiga wilayah

QUITO, 30 April- Presiden Ecuador, Guillermo Lasso mengumumkan perintah darurat selama dua bulan di tiga wilayah, mulai tengah malam tadi. Tiga wilayah itu merekodkan tahap keganasan tertinggi berkaitan dadah sehingga membawa kepada pembunuhan beramai-ramai di penjara. Di bawah perintah darurat, seramai 4,000 anggota polis dan 5,000 kakitangan tentera dikerahkan ke wilayah terlibat. Perintah berkurung juga akan dikuatkuasakan antara 11 malam hingga 5 pagi di kawasan tertentu seperti bandar Duran, yang terletak berhampiran pelabuhan Guayaquil.

Pada Februari, dua mayat ditemui digantung dari jambatan pejalan kaki di Duran, iaitu kaedah yang serupa dengan jenayah kartel Mexico. Pengedaran dadah di Ecuador telah membawa kepada peningkatan jenayah, yang menyebabkan 1, 255 orang maut sejak awal tahun ini. -AFP


Dua lagi nyawa terkorban susulan pertempuran di perkarangan Masjid al-Aqsa

BAITUMAQDIS, 30 April- Di Tebing Barat, seorang lelaki Palestin dan seorang pengawal keselamatan terbunuh dalam insiden berasingan. Menurut Kementerian Kesihatan Palestin, Lelaki berusia 20-an itu ditembak di bahagian dada dalam operasi ketenteraan di bandar Azzun. Sementara pengawal berkenaan diserang di pintu masuk penempatan dengan tentera Israel mengakatakan mereka sedang mengejar "pengganas".Insiden itu berlaku susulan pertempuran di perkarangan Masjid al Aqsa, Baitulmaqdis, semalam. Bulan Sabit Merah Palestin berkata, 42 cedera dalam insiden berkenaan. Sejak dua minggu lalu, hampir 300 rakyat Palestin telah tercedera dalam pertempuran di perkarangan Masjid al-Aqsa menjelang penghujung Ramadan.

Keganasan di timur Baitulmaqdis telah menimbulkan kebimbangan wujudnya satu lagi konflik bersenjata yang serupa dengan peperangan 11 hari, tahun lalu antara Israel dan Hamas, yang dicetuskan sebahagiannya oleh pergolakan sama seperti di Al-Aqsa.Sejak awal minggu lalu terdapat tembakan roket terpencil dari Gaza ke arah Israel dan tindakan balas Israel, tetapi tiada kemalangan jiwa dilaporkan di kedua-dua pihak.Seorang lelaki Palestin dan seorang pengawal Israel terbunuh dalam insiden berasingan Tebing Barat berikutan pertempuran pada hari Jumaat antara penduduk Palestin dan polis Israel di masjid Al-Aqsa di Baitulmaqdis. -AFP


Sidang Kemuncak G20: Indonesia tertekan konflik Ukraine-Rusia

JAKARTA, 30 April- Indonesia berdepan kemelut apabila perlu menjemput Presiden Russia, Vladimir Putin dan Presiden Ukraine, Volodymyr Zelensky menghadiri Sidang Kemuncak G20.Selaku tuan rumah kali ini, Jakarta berdepan tekanan Amerika Syarikat untuk mengecualikan Rusia daripada sidang berkenaan susulan kekejaman yang dibuat ke atas Ukraine.Presiden Indonesia, Joko Widodo (Jokowi) bagaimanapun menegaskan Indonesia perlu kekal untuk tidak berat sebelah.Beliau turut mengharapkan kata sepakat antara kedua hala dapat dicapai sekali gus membenarkan penyertaan negara-negara terlibat.Jokowi telah bertemu dengan Presiden Rusia pada Khamis lalu,dan berkata Putin berterima kasih kepada Indonesia kerana mengundangnya ke acara berkenaan.Namun ketika ini masih terlalu awal untuk mengesahkan penyertaan Rusia.

Dalam pada itu, Zelensky berkata melalui ciapan di Twitter bahawa beliau turut dijemput ke sidang kemuncak oleh Indonesia pada Rabu menerusi panggilan telefon daripada Jokowi.Setiausaha Akhbar Biden, Jen Psaki di Washington turut memaklumkan pihaknya berpendirian teguh untuk tidak melibatkan Rusia ke sidang berkenaan sebaliknya amat mengalu-alukan Ukraine.Namun, beliau tidak mengulas sama ada AS akan hadir ke mesyuarat itu atau tidak.Indonesia cuba bersikap neutral sama seperti kebanyakan negara ekonomi. -AFP


COVID-19: Rawatan antiviral Paxlovid tidak berkesan

NEW YORK, 30 April- Percubaan rawatan antiviral oral COVID-19 Paxlovid tidak berkesan dalam mencegah jangkitan kepada individu yang terdedah dengan virus dan mereka yang tinggal bersama.Menurut Pfizer Inc percubaan itu melibatkan 3,000 orang dewasa selaku kenalan isi rumah yang terdedah kepada individu yang memiliki simptom, dan diuji positif COVID-19.Mereka diberi Paxlovid selama lima atau 10 hari, atau plasebo.Hasil kajian untuk mereka yang mengambil ubat selama lima hari mendapati 32 peratus kurang kemungkinan dijangkiti daripada kumpulan plasebo.Namun, meningkat kepada 37 peratus dengan 10 hari Paxlovid.Bagaimanapun, keputusan berkenaan dianggap tidak signifikan secara statistik dan mungkin berlaku secara kebetulan.

Pfizer berkata, data keselamatan berdasarkan kajian itu konsisten yang menunjukkan pil berkenaan berkesan 90 peratus mencegah kemasukan ke hospital dalam kalangan individu berisiko tinggi apabila diambil selama lima hari sejurus selepas permulaan simptom.Dalam satu kenyataan Ketua Eksekutif Pfizer Albert Bourla berkata meskipun pihaknya kecewa dengan hasil kajian itu, ia bagaimanapun tidak memberi kesan kepada keberkesanan dan data keselamatan yang kukuh untuk rawatan pesakit COVID-19.Malah, penggunaan global Paxlovid yang semakin meningkat dalam populasi itu.Paxlovid yang terdiri daripada dua ubat antivirus berbeza kini diluluskan dan dibenarkan untuk kegunaan bersyarat atau kecemasan di lebih 60 negara di seluruh dunia untuk merawat pesakit COVID-19 berisiko tinggi. -REUTERS


Rundingan damai Ukraine - Rusia tiada titik temu

KIEV, 30 April- Rundingan damai Ukraine - Rusia dijangka bakal ditamatkan ekoran pertempuran baharu di timur negara itu, baru-baru ini.Demikian tegas Presiden Ukraine, Volodymyr Zelenskiy.Perkara ini juga didorong oleh bantuan sebanyak AS$33 bilion oleh penggubal undang-undang Amerika Syarikat (AS) yang mahu mempercepatkan bantuan kepada Ukraine menentangan Rusia.Pada Khamis, Setiausaha Agung Pertubuhan Bangsa-bangsa Bersatu (PBB), Antonio Guterres mengadakan lawatan ke Kiev.Perbincangan sedang dibuat untuk memindahkan orang awam dari kilang keluli di Mariupol, yang kini diserang hebat Rusia.Reuters turut diberitahu, ratusan orang awam terperangkap di sebuah loji sejak beberapa minggu selepas cubaan memindahkan mereka gagal.

Pejabat Zelenskiy berkata, operasi pemindahan itu telah dirancang namun tiada pergerakan dilaporkan sehingga malam.Pemimpin Ukraine itu kemudiannya menyuarakan rasa tidak yakin terhadap rundingan damai yang dibuat bersama Rusia. Menteri Luar Russia, Sergei Lavrov menuduh Kiev menukar pendirian kerana mendapat tekanan AS dan Britain.Zelenskiy dilihat memuji tawaran bantuan yang dibuat Presiden Joe Biden pada Khamis, iaitu berjumlah hampir 10 kali ganda bantuan disalurkan Washington sejak Ukraine diceroboh pada 24 Februari lalu. -REUTERS


Gelombang kelima COVID-19 di Afrika Selatan lebih awal

JOHANNESBURG, 30 April- Afrika Selatan mungkin memasuki gelombang COVID-19 kelima lebih awal daripada jangkaan selepas peningkatan berterusan dalam jangkitan sepanjang dua minggu lalu.Peningkatan didorong oleh subvarian BA.4 dan BA.5 Omicron.Negara yang mencatatkan kes dan kematian COVID-19 paling banyak itu hanya keluar daripada gelombang keempat sekitar Januari lalu dan telah meramalkan gelombang kelima pada Mei atau Jun.Menteri Kesihatan Joe Phaahla memberitahu walaupun kemasukan ke hospital semakin meningkat, tiada perubahan dramatik dalam kemasukan ke unit rawatan rapi atau kematian.

(Afrika Selatan mencatatkan kes dan kematian di benua Afrika/ AFP)

Beliau berkata pada peringkat ini pihak berkuasa kesihatan belum dimaklumkan mengenai sebarang varian baharu.Afrika Selatan telah melaporkan lebih daripada 3.7 juta kes COVID-19 dan lebih 100,000 kematian akibat wabak itu. Pegawai kanan kesihatan, Nicholas Crisp, berkata negara itu mempunyai dos vaksin yang mencukupi dan tidak merancang untuk mendapatkan lebih banyak.Beliau berkata kerajaan juga tidak bercadang untuk membeli pil rawatan COVID Pfizer Paxlovid untuk pesakit sektor awam, sebahagiannya kerana ia sangat mahal. -REUTERS


Ketua PBB adakan lawatan solidariti Ramadan ke Afrika

NEW YORK, 30 April- Setiausaha Agung Pertubuhan Bangsa-Bangsa Bersatu (PBB) Antonio Guterres akan memulakan "lawatan solidariti Ramadan" pada hari ini ke Senegal, Niger dan Nigeria, lapor Agensi Berita Xinhua memetik timbalan jurucakapnya Farhan Haq, semalam."Guterres akan bertemu dan berbuka puasa bersama Presiden Macky Sall dari Senegal, yang memegang jawatan Presiden Kesatuan Afrika awal tahun ini. Beliau juga akan menghadiri sambutan Aidilfitri bersama Presiden Mohamed Bazoum dari Niger dan kemudian dijadualkan bertemu Presiden Nigeria Muhammadu Buhari," kata Farhan.Selasa adalah Hari Raya Aidilfitri, cuti keagamaan pada penghujung bulan suci Ramadan yang disambut oleh umat Islam di seluruh dunia."Di tiga negara itu, Guterres akan mengadakan pertemuan dengan pegawai kanan kerajaan serta wakil masyarakat awam, termasuk wanita, kumpulan belia dan pemimpin agama. Beliau akan bertemu keluarga yang sangat terjejas akibat keganasan dan ketidakstabilan di Sahel, termasuk mereka yang kehilangan tempat tinggal dan pelarian," kata Haq.Ketua PBB itu juga akan melihat secara langsung kesan perubahan iklim terhadap komuniti rentan dan akan menilai kemajuan dan cabaran kepada pemulihan COVID-19, katanya.

Guterres memulakan lawatan tahunan solidariti Ramadan ketika beliau menjadi Pesuruhjaya Tinggi PBB untuk Pelarian. Beliau menyambung semula tradisi itu yang tergendala akibat COVID-19.Kunjungan ke Afrika itu menyusuli lawatannya ke Moscow dan Kiev untuk mendesak keamanan di Ukraine.


Indonesia gesa Rusia tamatkan operasi ketenteraan di Ukraine

JAKARTA, 30 April - Presiden Indonesia, Joko Widodo menggesa Rusia menamatkan operasi ketenteraan di Ukraine yang memberi kesan negatif kepada pemulihan ekonomi dunia.Joko Widodo menerusi panggilan telefon dengan rakan sejawatannya dari Rusia, Vladimir Putin menyatakan pandangan bahawa konflik mesti dihentikan serta-merta dan ruang untuk rundingan damai diberi keutamaan.Malahan, Indonesia bersedia menyumbang ke arah matlamat tersebut.

Joko Widodo menerusi twit terbaharunya memaklumkan, beliau dan Putin turut membincangkan situasi di Ukraine dan kerjasama G-20.Mengenai permintaan Presiden Ukraine, Volodymyr Zelenskyy untuk bekalan senjata, beliau berkata, permintaan itu bertentangan dengan dasar luar Indonesia.


Bekas bintang tenis dipenjara dua tahun setengah selepas diisytihar muflis

(Becker didapati bersalah atas pemindahan harta, dua pertuduhan kerana gagal mendedahkan harta pusaka dan menyembunyikan hutangnya pada/FOTO AFP)

LONDON, 29 April - Bekas bintang tenis Boris Becker, 54, dijatuhi hukuman penjara selama dua tahun setengah selepas didapati bersalah oleh Mahkamah British pada Jumaat atas pertuduhan berkaitan kebankrapannya pada 2017.Juara perseorangan Grand Slam enam kali itu akan menjalani separuh tempoh di penjara selepas disabitkan kesalahannya di Mahkamah Southwark Crown London atas pemindahan sejumlah besar wang dari akaun perniagaannya selain gagal mengisytiharkan hartanya di Jerman, menyembunyikan pinjaman bank sebanyak 865,500 dolar Amerika Syarikat dan saham dalam firma teknologi.Dia dituduh menyembunyikan aset bernilai jutaan pound, termasuk dua trofi Wimbledon, untuk mengelak daripada membayar hutangnya.Becker, yang tinggal di Britain sejak 2012, berkata dia telah bekerjasama dengan pemegang amanah yang cuba mendapatkan asetnya, malah menawarkan cincin perkahwinannya, dan bergantung kepada penasihat yang menguruskan hidupnya jauh dari tenis.Tetapi juri di Mahkamah Mahkota Southwark mendapati dia bersalah atas pemindahan harta, dua pertuduhan kerana gagal mendedahkan harta pusaka dan menyembunyikan hutang dan membebaskannya daripada 20 pertuduhan lagi.Becker diisytiharkan muflis pada 21 Jun 2017 atas pinjaman yang tidak dibayar lebih daripada £3 juta (RM16.5 juta) atas harta pusakanya di Mallorca, Sepanyol.Mahkamah diberitahu Becker menerima €1.13 juta daripada penjualan pengedar kereta Mercedes yang dimilikinya di Jerman, yang dibayar ke dalam akaun perniagaan yang digunakan sebagai “bank piggy” untuk perbelanjaan peribadi.Dia didapati bersalah kerana memindahkan ratusan ribu pound ke akaun lain, termasuk bekas isterinya Barbara dan isterinya Sharlely “Lilly” Becker, ibu kepada anak ke-empatnya.

(Boris Becker dan isterinya Lilian de Carvalho tiba di Mahkamah Southwark Crown di London pada 29 April lalu/FOTO AFP)

Dia memberitahu juri dia tidak tahu di mana beberapa keping piala, termasuk trofi Wimbledon pertamanya, apabila Becker menjadi pemenang termuda gelaran perseorangan lelaki di Grand Slam padang rumput berusia hanya 17 tahun pada 1985.Kejayaan itu, dibina atas permainan servis dan voli yang kuat, membuktikan landasan pelancaran untuk kerjaya yang menghasilkan dua lagi gelaran Wimbledon pada 1986 dan 1989, dua Terbuka Australia (1991 dan 1996) dan Terbuka AS 1989.Dia juga pernah memenangi pingat emas beregu lelaki Olimpik 1992 bersama Michael Stich semasa kerjayanya yang menghasilkan 49 gelaran perseorangan.Becker memberitahu mahkamah dia memperoleh “jumlah yang besar” sepanjang kerjayanya, dengan perbicaraan mahkamah dia memenangi kira-kira AS$50 juta dalam bentuk hadiah wang dan tawaran penajaan.Tetapi Becker, yang kemudiannya melatih pemain nombor satu dunia semasa Novak Djokovic dan mengukuhkan popularitinya di kalangan masyarakat Britain dengan menjadi pakar tenis BBC, berkata pendapatannya “menurun secara mendadak” selepas bersara pada 1999. - AFP